Kale Nagusiko argindar kableak lurperatuta

Maiatzeko aurreneko astean lanak egin ziren Etxarri Aranazko Kale Nagusian. Iberdrolak argindar kableak lurperatu zituen. Horretarako, herria zeharkatzen duen errepidea erabili zuen. Hura luzeran luzatu eta han beharrezko azpiegiturak jarri ondoren kableak lurperatu zituen.


Europako agurra, gertuegi

Txapeldunen Ligan Portland jipoitu du Bartzelonak, eta final-laurdenetarako sailkatzea oso zail dute nafarrek.


Zurekin paradisura

Santa Maria kapera

Kontratenorra: Carlos Mena.

Organista: Carlos Garcia-Bernalt.

Lekua: Donostiako Santa Teresa komentua. Eguna: abuztuaren 7a.

Betidanik emozioz beterik hunkitzen nauen ahotsa da Carlos Mena kontratenorrarena. Orduak pasako nituzke bere hots jarioa xurgatzen. Larruazaletik bihotzeraino biderik laburrena aukeratzen du gasteiztarrak, edonoren sentipenak birjaio ditzakeen ahotsik gozoena izan arte. Umiltasun eta langile azaltzen da Mena, ziur bere egitekoan eta ameslari entzuleari eskaini behar dion elikagai gustagarrian. Aho zabalik entzun nituen Henry Purcell britainiarraren ereserkiak. Heldutasun paregabe eta sekulako ahots osasun bikainean dabil Mena, musikaren edozein esalditxo komentuko azken eserlekuraino gidatu eta berriz ere bereganatzeko sorginkeria burutzeko ahalmenean.

Ostinato hitza zelula erritmiko bat denboran behin eta berriro errepikatzean datza, bitartean melodia aske anitz suertatu daitezkeela frogatuz. Horretan oinarritu zen Carlos Garcia-Bernalt organistaren egitekoa errezitaldiko bigarren atalean, nekagarri izaterainoko erritmo berdintsuak eta nota errepikakorrak mamituz. Hasierako Purcellen Here, let my life edota Evening Hymn txatalak zerutiar entzun ziren arren, ostinato-ari egindako omenaldia luze samar sentitu zen. Egitarau planteamenduko arazo txikia izan zen, musikalki interes handiko obrak mahaigaineratu zituztelako. Giovanni Felice Sances italiarraren Stabat mater dolorosa bereziki edertu zuen Santa Maria Kapera bikoteak, hitzen arteko musika loturak gartsu josiz. Garcia-Bernalten laguntza eskertzekoa izan zen, beti erne, zuhur, sostengu leial. Errezitaldia aurrera zihoan heinean, Mena geroz eta askeago, hegalari, suntsigarri. Entzuleria sorgintzeko proposamena aski gailendu zuen, bat baino gehiago aho zabalik uzteraino. Guztiz sorgindu nauzu, zurekin paradisura!


'Ekialde Hurbila, muinak eta ertzak' liburua aurkeztu dute

Mikel Aiestaran, Ane Irazabal eta Karlos Zurutuza kazetariek goizean aurkeztu dute liburua prentsaren aurrean, eta arratsaldean entzuleen aurrean, Literaktum saioen barruan. Albistearen barruan, bideoa: aurkezpen hitzaldia (Literaktum).

2011n loratutako 'iraultza arabiarrak' fenomenotik abiatuta, gertakizun horrek hainbat herrialdetan eragin dituen ondorioak kontatu dituzte Mikel Aiestaran, Ane Irazabal eta Karlos Zurutuza kazetariek, 'Ekialde Hurbila, muinak eta ertzak' liburuan. BERRIA, Elkar eta Jakinen Aleka bildumako laugarren lana da.

Donostian aurkeztu dute gaur eguerdian liburua, eta bertan izan dira hirurak. Aiestaranek (Beasain, Gipuzkoa, 1975) Siriako eta Irakeko gerrei erreparatu die bereziki. Dena den, haren esanetan, eskualdeko iraultzek Iranen izan zuten abiapuntua, 2009ko Iraultza Berdean. "Iranen esaten dute pertsiarra izan zela lehen iraultza". Palestinako errealitatea ere oso gertutik ezagutzen du, eta iruditzen zaio Palestinaren okupazioak, azken urteotan, "etengabe" egin duela aurrera. "Israel geroz eta indartsuago dago". Nabarmendu du ezin dela ulertu Ekialde Hurbileko "ezegonkortasuna" Palestinari begiratu gabe.

Irazabalek (Arrasate, Gipuzkoa, 1984) Tunisiako eta Egiptoko iraultzei heldu die. Haren hitzetan, iraultzaren "bi ertzak" islatzen dituzte bi estatu horiek. Izan ere, pentsatzen du Egipto dela boteretik hauspotutako "kontrairaultzaren" adibide garbiena, eta Tunisiak "esperantzarako zirrikitu txiki bat" utzi duela. "Halere, esperimentu ahula da; ikusiko dugu zer gertatzen den"

Eta Zurututzak (Donostia, 1971) munduan aitorpenik ez duten Ekialde Hurbileko herriei begiratu die bere kontakizunean. "Beti eduki izan dut radarretik kanpo dauden herrietako gertakariak jorratzeko joera", azaldu du. Kurdistanera joaten hasi zen —"hamarkada luzez ezkutuan egon zen, eta egunkarietara heldu da"—, eta Libiara heldu zen duela ez asko. "Libia da porrot egindako estatu bat. Urtero joaten naiz, eta geroz eta okerrago daude". Halere, kasurik "mingarriena" okupatutako Saharakoa da.

Pasatu dira ia zazpi urte 2011 hasieran iraultzak piztu zirenetik, baina gertakari horiek herritarrei ekarri dietena "segurtasun falta" da, Aiestaranen ustez; eta "etsipena", Irazabal eta Zurutuzaren aburuz.

Hiru kazetariek solasaldia eduki dute gaur, 19:30ean, Donostiako San Telmo museoan, Literaktum, hitzen hiria egitasmoaren barruan. Hitzaldia ikusgai dago BERRIAren webgunean.

Liburua BERRIA dendan dago salgai.

Bideoa: Liburu aurkezpena (Argazki Press)


IBAIZABAL: Prest! aldizkaria ( 130. zenbakia)

Azaroari dagokiona eta azalean Ignacio Villota abade, historiagile, idazle eta irakasle. Komunikazioa, euskarazko berriak interneten, Bekoerri kulturgunea.. jorratu dituzte, eta ohiko atalak: “Gurera etorriak”, “Inkesta” edo “Behin batean”, Lur Malleak kontatu digunez.

DESCARGATU HEMEN


Uterga eta Urtasun saritu dituzte Galarretako Erremontearen Galan

Urrizak hartu du Ezkurraren lekukoa Urrezko Erremontea Sarian

Javier Urriza izan zen irabazlerik handiena urtarrilaren 31n Galarretan egin zen 2012ko Urrezko Erremontearen Galan. Iruñeko aurrelariak Koteto Ezkurraren lekukoa hartu eta iazko erremontista onenaren Urrezko Erremontea eskuratu zuen. Xanti Uterga doneztebarrak A multzoko erremontelari erregularrenaren saria jaso zuen eta Gorka Urtasun iruritarrak frontoi laburreko erremontista onenarena.

Ez zen inolako ezusterik izan Javier Urrizak Urrezko Erremontea jasoko zuela jakinarazi zutenean. Izan ere, iaz buruz buruko txapelketaz gain, binakakoa ere irabazi zuen Barrenetxea IV.arekin eta buruz buruzko Orona Masterra ere eskuratu zuen. Hiru txapel nagusiez gain, Gipuzkoako Diputazioaren Torneoa ere irabazi zuen. Urrezko Erremontea ez zen Urrizak jaso zuen sari bakarra izan, sare sozialetan, twitter eta Facebooken batez ere, gehien mugitzen den erremontelariari emandako Ipad-a ere eskuratu baitzuen.

Baina Urriza ez zen saridun bakarra izan. Urte osoko erregulartasunaren sariak banatu ziren eta partida nagusiak jokatzen dituztenen A multzoan, Xanti Uterga doneztebarra izan zen iaz erremontelaririk erregularrena. Lan istripua izan zuen Utergak azaroan, baina bere zenbakiak hor daude. 49 partida jokatu zituen iaz eta 35,29 puntu eskuratu zituen (gehienez 40 izan daitezke). Gainera, Udaberriko bigarren saria irabazi zuen Ionekin batera eta bere lesio larriaren aitzinetik, binakako txapelketaren buru zen Etxeberria III.arekin batera. B multzoan, Urrestillako Aritz Etxeberria izan zen erremontelaririk erregularrena. Gorka Urtasun iruritarra ere saritu zuten Erremonteaen Galan, frontoi laburreko erremontelari onenaren izendapenarekin. Eguberrietako sariketa irabazi zuen.

Sariak banatu aitzinetik jokatutako txapelketa azkarrean Urriza eta Barrenetxea IV.a nagusitu ziren.


COVID-19 gaitzak hiztegiak eguneratzea eragin du

Covid-19ak gure egunerokoan hainbat hitz sarritan ahotan hartzera behartu gaitu. Honen isla argia dira, Elhuyarrek edota Euskaltzaindiak azken aldian plazaraturiko lanketak ere. Elhuyarrek bere hiztegiak etengabe eguneratzen ditu, azken aldi honetan, aipatu gaitzari lotutako lanketa betean da. Euskaltzaindiak "koronabirusaren oinarrizko lexikoa" plazaratu du.

"Koronabirusaren oinarrizko lexikoa"

UZEI-rekin elkarlanean (Terminologia eta Lexikografia Zentroa) osasungintzako profesionalei edota euskarazko hedabideei laguntzeko "koronabirusaren oinarrizko lexikoa" plazaratu du Euskaltzaindiak. Denon ahotan darabilgun gaia dugu covid-19a, "pandemia horrek denon bizitzetan dagoeneko izan duen eta izango duen eragina ere ez da nolanahikoa". Bizi dugun egoerak hitz berri anitz ikasi beharra ekarri du "eta ohikoenak jasotzeko saioa egin du Euskaltzaindiak UZEIrekin batera prestatu duen lexiko berrian". Euskaltzaindiak ohartarazi duenez, gai honi buruzko oinarrizko lexikoa, "gaiarekiko lehen hurbilpen-saioa baino ez da, eta, beraz, ez da prestatu exhaustiboa izateko helburuarekin".

Lanketa honetarako iturri gisa baliatu ditu Euskaltzaindiak, erakundearen hiztegia, Euskalterm terminologia-banku publikoa edota euskarazko hedabideek gai hau jorratzerakoan "nagusi den erabilera".

Euskaltzaindiaren oinarrizko lexikoaren zerrenda horretan aurki ditzakegu, antibiriko, arnasgailu, asintomatiko, bakartu, berrogeialdi, COVID-19, erantzun immunitario, etxeratze-agindu, gaixotasun-bektore, immunitate, inkubatu, karga biriko, konfinamendu, koronabirus, maskara, nazioarteko osasun-larrialdi, NBE (Norbera Babesteko Ekipamendu), pandemia, proba diagnostiko, talde-immunitate, test azkar, zainketa intentsiboetako unitate ZIU edota zoonosi. Dokumentu honetan jaso du Euskaltzaindiak, "koronabirusaren oinarrizko lexikoa": Euskaltzaindia

Elhuyarren hiztegien eguneraketa

Etengabe eguneratzen ditu Elhuyarrek bere hiztegiak eta eguneraketon berri eman ohi du sare sozialen bidez. Azken hilabeteotan jakinarazi duenez, "COVID-19 gaitzak eragin duen egoerari lotutako hiztegia eguneratzen aritu gara". Eta aberasten. Datu bat; otsaila hasieran, "lau sarrera genituen Elhuyarren Zientzia eta Teknologiaren Hiztegi Entziklopedikoan". Honako hauek: koronarbirus, arnas sindrome akutu larri (SARS), Ekialde Hurbileko arnas sindrome (MERS) eta birus bilgarridun.

Nazioartean izendatu eta segituan, proposatu zuten COVID-19arentzat, koronabirusak eragindako gaitza izendatzeko "euskarazko ordaina": "2019-nCoV arnas gaixotasun akutu edo COVID-19".

Ordutik, astez aste terminologia aberasten segi dute eta bide beretik jarraituko dute. "Zerrenda luzatuz joango da, eta goialdean agertuko dira azkena eguneratutakoak. Nagusiki, euskarazko eta gaztelaniazko hiztegi-sarrerak eguneratu ditugu, baina haietako batzuek dagoeneko badituzte frantsesezko eta ingelesezko ordainak ere. Egin klik hitz bakoitzaren gainean, eta zuzenean sartuko zara Elhuyarren hiztegien webgunean". Hemen duzue helbidea: hiztegiak.elhuyar.eus

Azken asteotan hiztegiotara batu diren terminoen artean ditugu, pandemia, alarma-egoera, koronabirus, zainketa intentsiboen unitate, arnasgailu, osasun-langile, EPI, kurba, test azkar, karga biriko, erantzun immunitario...


Entsaioa, bihar

Ohitura Zaharrak abesbatzak jakinarazi du Santa Ageda bezpera dela eta, entsaioa egingo duela bihar 20:00etan, Biterin. Parte hartu nahi duenak azaldu besterik ez du.


San Telmo literatur sarien banaketa egingo da bihar Aita Marin

Urtero moduan, San Telmo literatur sarien banaketa egingo da bihar Aita Marin, 18:00etan. Gaztetxoen artean literatura eta bertsolaritza sustatu nahian, San Telmo saria antolatzen du Udaleko Euskara eta Hezkuntza sailak.


Pala motzeko finalerdi bat jokatuko da Beti-Alain

Gipuzkoako 1. mailako pala motzeko finalerdi bat jokatuko da bihar Ordiziako Beti-Alai frontoian, 21:00etan. Oiangu elkarteko Gari Arrieta eta Juankar Otero Realeko Arozena eta Akandaren aurka arituko dira. Ligaxkako lehen bi partidak galdu ondoren, multzoburu modura bukatu du Oianguko bikoteak, eta horrek etxean jokatzeko aukera eman dio. Irabaziz gero finalerako sailkatu dira Arrieta eta Otero.


Bengoetxea eta Urrutikoetxea, arazorik ez finalerdietako partidarako

Pilota aukeraketa izan da gaur Labriteko pilotalekuan. Biak gustura agertu dira.

Larunbatean Buruz Buruko Txapelketako lehen finalerdia jokatuko da Iruñeako Labrit pilotalekuan Oinatz Bengoetxearen eta Mikel Urrutikoetxearen artean.

Gaur, pilota aukeraketa egin da frontoian bertan eta biak konforme azaldu dira. Gainera, sasoiko daude eta arazo fisiko gabe, beraz finalerdi polita eta borrokatua espero da.

Jaialdia arratsaldeko 17:00etan hasiko da eta neurketa 18:20 inguru hastea espero da. ETB1ek eta eitb.eus-ek zuzenean eskainiko dute.


Sindikatuek gobernua premiatu dute irakasleen lan eskaintza onar dezan

PAIren kontra mintzatu dira LAB, Steilas eta ELA legebiltzarrean. Nafarroako Gobernuak heldu den astean hartuko du erabakia.


Aerobicen eta zunban izena etzi arte eman liteke Zaldibian

ZALDIBIA // Udalak aerobic-zunba eta 3. adinekoen mantentze gimnastika klaseak jarri ditu. Hilaren 18an hasiko dira, eta izena etzi arte eman behar da, kultur etxean. Astelehen eta asteazkenetan dira; adinekoena goizean, aerobica 19:00etan.


Hiru familia etxetik atera dituzte bart Laudion, sute baten ondorioz

Zorionez, ez da inor zauritu eta berriz ere itzuli ahal izan dira hiru orduren buruan. Teilatua kaltetuta geratu da.

Ertzaintzak hiru familia atera behar izan ditu gaur gauean euren etxetik Laudion, sute baten ondorioz.

Segurtasun Sailetik jakitera eman dutenez, 00:50 aldera piztu da sua, El Manzanal kaleko lau bizitzako etxe batean. Antza denez, tximinia batean sortu da sutea.

Suaren ondorioz hiru familia etxetik atera dituzte eta ordu eta erdi egin dute kanpoan.

Suhiltzaileek sua itzali ostean, etxera itzuli ahal izan dira eta ez da zauriturik egon, baina suteak kaltetuta utzi du teilatua.


Aldarri politikoen 'Lehena'

Prekaritatea, murrizketak eta ustelkeria politikoa amaitzeko eskatu dute mundu osoko langileek. Istilu larrienak Istanbulen izan dira, eta liskarrak izan dira Parisen ere

Festarik ez, konpromisoa baizik. Funtsean, duintasuna eskatu dute milaka eta milaka langilek, beste urte batez, munduko hainbat bazter eta txokotan. Ekonomiaren globalizazioak bezala, prekaritateak ere ez du ez mugarik ez hizkuntzarik, eta beharginek nahinon eskatu dituzte gutxieneko soldaten igoerak, gizalegezko lan baldintzak eta murrizketen eta politikarien ustelkeriaren amaiera. Europan, ipar eta hego bete ziren atzo kaleak langileen borroka eta eskubideak aldarrikatzeko. Eta testuinguru ekonomikoari, koiuntura politikoa batu zitzaien hainbat hiriburutan: bereziki Parisen, Madrilen, Grezian eta Istanbulen.

Igandean Marine Le Pen ultraeskuindarraren eta Emmanuel Macron liberalaren artean hautatu beharra kritikatu zuten Parisen. Istiluak izan ziren CGT, FO, FSU eta Sud sindikatuen manifestazioa hasi aurretik: Poliziaren arabera, gutxienez bi agente zauritu ziren dozenaka kaputxadunek jaurtitako molotov koktelen ondorioz, eta negar eragiteko granadekin erantzun zuten poliziek.

Espainiako hiriburuan, berriz, CCOOk eta UGTk «langileen eskubideak berreskuratzea eta lan erreformak indargabetzea» eskatzeaz gain, galdegin zuten politikarien ustelkeria amaitzeko, PPren azken asteotako Lezo auzia gogoan. «Gure herrialdeko ezaugarriak dira langabezia, pobrezia, desberdintasun sozialak eta ustelkeriaren kiratsa», adierazi zuen Ignacio Fernandez Toxo CCOOko idazkari nagusiak.

Greziako hiriburuan, bestalde, Syrizaren gobernuak hartzekodunekin onartutako murrizketen kontra egin zuten sindikatu nagusiek. Oso urruti geratu da duela bi urteko argazkia: 2015ean gobernuak eta sindikatuek batera ospatu zuten langileen nazioarteko eguna lehenengo aldiz.

Zuma isildu dute

Nolanahi ere, istilu handienak Turkian izan dira aurten ere. Poliziak gutxienez 100dik gora pertsona atxilotu zituen atzo Istanbulen, eta negar eragiteko gasak erabili zituen manifestarien kontra. Recep Tayyip Erdogan presidentearen kontrako pankarta ugari haizatu zituzten manifestariek: Gora Maiatzaren Lehena. Kanpora diktadorea lelodunak, besteak beste. Manifestariek ezin izan zuten Taksim plazan sartu: plaza sinbolikoa da, ez bakarrik 2013ko protesta sozialen epizentroa izan zelako, baizik eta 1977ko Maiatzaren 1ean bertan 34 lagun hil eta 120 zauritu zituztelako atentatu batean.

Maiatzaren Lehena bereziki berezia izan da aurtengoan Kuban: lehenengoa izan delako Fidel Castro barik —joan den azaroan hil zen—, eta azkena Raul Castroren gidaritzapean —kargua datorren urteko otsailean lagako du—. Hegoafrikan, berriz, bertan behera geratu zen COSATU sindikatu ofizialistako ekitaldia, ikusleek etengabe eskatu zutelako han bertan zegoen Jacob Zuma presidentearen dimisioa.


Emakume Pilotarien Elkartea aurkeztu dute Azkoitian

Gaur, zapatua, Emakume Pilotarien Elkartea aurkeztu dute Azkoitiko Oteiza pilotalekuetan. Euskal Herriko 80 emakume pilotari federatu inguru biltzen dituen elkartea da EPE, eta palistez eta eskuzko pilotariez dago osatua, tartean munduko txapeldunak diren palistak eta eskuzko pilotariak. Etorkizunean zesta eta beste jokamoldeak biltzea nahi dutela ere azaldu dute aurkezpenean. Elkartea hiru mailatan banatuko dutela azpimarratu dute: lehen, bigarren eta hastapen mailak. Zuzendaritza Batzordea ere pilotariek osatzen dute.

Javier Zubizarreta Azkoitiko alkateak azaldu du «poza» hartu duela elkartearen sorreran. «Oso pauso garrantzitsua» dela nabarmendu du, eta «babesa» izango dutela adierazi. «Berdintasunaren alde jarraitu, berdintasunik ez dagoen tokian ez baitago justiziarik», egin du azpimarra. Bide batez eskertu egin du aurkezpena egiteko Azkoitiko herria aukeratu dutelako.

Azken lau urteetan emakumeen esku pilotak «hazkunde nabarmena» izan duela adieraziz hasi dute aurkezpen ekitaldia Azkoitian. Emakumeen esku pilota «arrakasta» lortzen ari dela nabarmendu dute, baina «egitura ahula» duela. «Emakume pilotariok zer esan handia dugu, baina esateko aukera gutxi. Kantxetan protagonistak izan arren ikuskizunaren parte baino ez gara», esan dute. Gehienetan irabazi ekonomikorik jasotzen ez dutela esanda, emakumeen pilota egituratzeko eta emekumeen pilota «duinago eta justuago» bat sortzea dute xede.

Berdintasunaren bidea bultzatu asmo dute, eta jarduera profesional batera jauzi egin, «emakume pilotariontzat jokatzeko baldintza duinak ezarriz». «Guk izan nahi dugu gure etorkizunaren jabe, eta emakumeon pilotari orain arte eman ez zaion bultzada ematea da gure helburua», gehitu dute. Halaber, ikustezin diren jokamoldeak plazaratu eta ezagutarazi nahi dituzte, besteak beste, gomazko paleta ezker horman eta paleta argentinarra trinketean. «Guk izan nahi dugu emakumeon pilotaren erreferenteak, gu izanik bertako eredu», azaldu dute.

Ekintzak martxan

Helburuak lortu asmoz, federazioekin eta pilota susatzen duten erakunde publikoekin eta pribatuekin hitzarmenak sinatu dituzte. Lehiaketa egutegi egoki bat lortu asmoz, harremanetan jarri dira federazioekin eta klubekin. Pilotaren formakuntzak urratsak eman nahi dituzte, gainera. Teknifikazioak sortu, neskak trebatu eta prestakuntza egokia bilatu nahi dute.

Aurreratu dute, jokamolde ezberdinetako txapelketak antolatuko dituztela. Hala nola, gomazko paleta ezker horman, paleta argentinarra trinketean eta eskua ezker horman eta trinketean. Aurreikusten dute beste jokamolde batzuk lantzeko aukera ere izango dela. Ikastetxeekin lan egiteko asmoa dutela ere jakinarazi dute, hitzaldiak eta ikastaroak antolatuz. Bestalde, herri desberdinetako emakume pilotarien pilota jaialdiak antolatuko dituztela ere nabarmendu dute.


Palestinarrentzako anestesia makina bat erosteko laguntza eman du Udalak

Arrasateko Udalak, Gipuzkoako Foru Aldundiarekin eta Donostiako Udalarekin bat eginez, 2.000 euro utziko ditu Palestinako Aginte Nazionalaren eskuetan, anestesia makina bat eros dezaten. Herritarrei ere laguntzarako deia zabalduz, kontu korronte bat ipini dute eskura, herritarrek ere ekarpena egin dezaten.

Guztira 30.000 euro balio duen anestesia makina erosteko 2.000 euroko diru-laguntza bideratu dute Udaletik, Gipuzkoako Foru Aldundiaren eta Donostiako Udalaren elkartasun ekimenarekin bat eginda. Erakundeok dirua Palestinako Aginte Nazionalaren esku lagako dute. Lehenik Zisjordaniara bidaliko dute laguntza eta han Palestinako Osasun Ministerioaren eta Gurutze Gorriaren esku utziko dute.

Diru-batzean ekarpena egin gura dutenek Kutxabankeko 2095 0611 01 9114122391 kontuan utz dezakete dirua, Udaletik jakinarazi dutenez.


ETBk Gabonetako programazio berezia izango du 30. urtemugan

Gabon Gauean 'Al Rescate' eta 'Euskal Kantuen Gaua' izango ditugu. Gabon Zaharrean, Bilbotik, kanpaikadak 'atsuekin' ETB-1en, eta El Jonan, El Pelanas eta Africa Baetaren eskutik, ETB-2n.

Saio bereziz hornituko da ETB Eguberrietan eta telebista jaio zeneko 30. urtemuga ere jai giroan ospatuko du. Gabon Gauean eta Urte Zaharrean izango dira saio berezi nagusiak, baina, jakina, oporraldi osoan izango ditugu emanaldi, albistegi eta programa bereziak, baita zinemarik onena ere.

Atarikoa, San Tomas egunean izango dugu: ETB-1en, Donostia eta Bilboko azokekin bat egingo dute goizean zehar, bertako giroa zuzenean jasoz.

Halaber, ETBren 30. urtemugaren haritik, '30 Urte Kantuan' saioa estreinatuko dugu Gabonetan. Joseina Etxeberriak aurkeztuta, ETBn kantuak eta musikak izan duten lekua errepasatuko dugu sei ataletan. Gonbidatu bereziak izango dira saio bakoitzean, errepaso horren inguruan euren testigantza eta iritzia emateko. Abenduaren 22an hasiko den saio sortak honako gaiak jorratuko ditu: Gabonak, ETBrekin jaio, ETBrekin maitemindu, 80ko hamarkada, 90eko hamarkada eta 2000ko hamarkada.

23an, gainera, Olentzeroren Etorrera emango da Bilbotik, eta gauean Gabon kutsuko 'Kontuz, Atsuak!'. ETB-2k ere estreinaldi bat dakar, Lain telesail sorta laburra, Aitor Luna aktorea protagonista duela.

Gabon Gauean, 'Atsuen Gabonetako Mezua', 'EKG' eta Al Rescate: 'El efecto berberecho', Oscar Terolekin

Gabon Gauean musika izango da nagusi ETB-1en, baina horrez gainera, Maikrux eta Marikamenen eskutik 'Atsuen Gabonetako Mezua' ere izango dugu. Musikari dagokionez, 'Dantxarinea Kantuz' eskainiko du ETB-1ek, beste eduki batzuen artean. Kantu Zaharren egunean, lagun arteko bazkari giro bikainean, gure betiko euskal kantuez gozatzeko.

Saio horiek amaitu ostean, 'Euskal Kantuen Gaua' ekarriko digute aurten ere Itziar Atienzak eta Kike Amonarrizek. Ohi bezala, hainbat abesti entzungo dira platoan, eta aurten ere aurretik grabatutako bideoak emango dira, besteak beste, legebiltzarkideekin, Realeko eta Athleticeko jokalariekin, Bilbao Basketeko saskibaloi jokalariekin eta ETBko albistegietako aurkezleekin.

Gonbidatu zerrenda luzea da: Oinatz Bengoetxea, Pablo Berasaluze eta Aitor Zubieta pilotariak; Kaiku arraun taldea Jose Luis Korta buru dutela; Maider Unda, Leire Olaberria eta Ainhoa Murua emakume olinpikoak; hiru izar Michelin dituzten hiru sukaldari, Eneko Atxa, Juan Mari Arzak eta Martin Berasategi; Euskal Telebistako 30 urteak ospatzeko lehenengo urte haietan parte hartu zuten lehen aurpegiak eta Euskadi Irratiko esatari taldea ere egongo da.

Gainera, ETBko hainbat programetako taldeek euren ikuskizuna erakutsiko digute: 'Goenkale', 'Kontuz, Atsuak! ', 'Ni Más Ni Menos', 'El Conquistador del Fin del Mundo', 'Mihiluze' eta eguraldiko aurkezleak. Gainera, Gazteako 'dida!' saioak ere emanaldi berezia prestatu du, eta aurtengo saioan 'Sorginen Laratza' ETBko saio erreferente izandako bati omenaldia egingo zaio.

ETB-2ko umorearen historiari ere tokia egingo zaio aurtengo 'Euskal Kantuen Gaua'n. Honela, 'Vaya Semanita' eta 'Al Rescate' saioetako aktoreak, Oscar Terol, Iker Galarza, Maribel Salas, Asier Hormaza eta Miriam Cabezas, elkarrekin arituko dira.

The Muxtels Iparraldeko musika taldearekin osatutako lau abesti ezagunez eta umorez betetako ordu eta erdiko saioa izango da 'Euskal Kantuen Gaua 2012'. ETB-2ko Gabon Gaueko saioa Oscar Terolen eskutik dator. 'Al Rescate: El Efecto Berberecho' berezia berezia ekarriko dute Gorka Otxoa, Santi Ugalde, Asier Hormaza eta Oscar Terolek. Gabon Gauerako beren-beregi prestatutako saioa izango da. Bertan, Iñigo Urkullu lehendakari izendatu berriak, esaterako, mundu guztian ezaguna den dantza egingo du. Horrez gainera, eta besteak beste, ETBko ikus-entzuleek Euskal Herrian berriro Lehendakari konstituzionalista noiz izango den argituko dute. Gazteleraren aldeko lehen euskal elkartea ere aurkeztuko dute.

Eguberri egunean Sortuko dira besteak jaialdia izango dugu ikusgai ordutegi nagusian. Nazioarteko abestiak euskarara moldatuko dituzte hainbat euskal abeslarik. Guztira sei artista ikusiko ditugu Sortuko dira besteak ikuskizunean: Eñaut Elorrieta, Alex Sardui, Mikel Urdangarin, Petti, Arantxa Irazusta eta Pier Paul Berzaitz. Arriaga antzokian grabatutako emanaldia izango da ikusgai.

Beste sorpresa bat ere izango da gabon hauetan: 'Erne! Demonio' Gabonetako kaleko lehiaketa berezia. Mikel Elizegik aurkeztuta, gaueko 21:00etan emango da abenduaren 25, 26 eta 27, eta urtarrilaren 1, 2 eta 3an. Jendearen parte hartzea, situazio surrealistak, aktualitatea eta entretenimendua uztartuko dituen kaleko lehiaketa da. Kale gorrian harrapatzen dituzten lagunak izango dira lehiakideak.

Beste berezi bat ere izango da programazio honetan. 'Ama Lurra: elurpeko bizia' ETB-1en 25ean eta 'Ama Lurra: el manto blanco' urtarrilaren 3an ETB-2n. Euskal natura biziaren inguruko dokumentala da, euskal fauna eta ekosistema naturala erakusten duten irudiekin. Izki, Gorbea eta Belaguako Larran grabaturiko irudiak bildu ditu. Besteak beste, arranoa, Gorbeako oreina edo aztorea ikusiko ditugu dokumentalean. Abenduaren 27an beste saio berezia izango da ETB-2n eta bakarrizketak protagonista izango dituzte. 'Gente Seria' izango du izenburu eta honako hauek parte hartuko dute: Maribel Salas, Javier Merino, Txemi Parra, Gemma Martinez, Iñigo Salinero, Nerea Garmendia eta Patxi Alonso.

Abenduaren 29an, galdu ezin den beste hitzordu klasikoa izango da: Euskal Selekzioak Boliviaren aurka jokatuko duen partida zuzenean emango da Anoetatik.

Gabon Zaharretan, ETBren 30. urtemuga ospatzeko ,'Atsuak', 'El Pelanas', 'El Jonan' eta Africa Baeta, Bilbotik

Urte Zaharrean jai handi batekin ospatuko du jaio zeneko 30. urtemuga ETBk, eta kanpaikadak EITBko Bilboko egoitzatik emango ditu. ETB-2n 'El Pelanas'ek, 'El Jonan'ek eta Africa Baetak aurkeztuko dituzte kanpaiak eta ETB-1en Maikrux eta Marikarmen 'atsuena' izango da ardura hori.

Halaber, ETB-1 eta ETB-2ko gau horretako saio berezietan euskal umorista eta aktorerik onenak bilduko dituzte. Oscar Terolek zuzendutako 'Al Rescate'ko lan-taldea eta egungo 'Vaya Semanita'ko lan-taldea, Javier Garcia de Vicuñaren gidaritzapean dabilena, elkarlanean ari dira saioa prestatzen.

Bestalde, Maikrux eta Marikarmenek Pello Zabala izango dute lagun ETB-1en. Pello Arantzazun jaso eta Euskal Herriko hainbat herritan izango dira, 30. urteurren honetan, autobusean. Aurpegi ezagunak -aurkezleak, aktoreak eta gainerako famosoak-, autobusean jasoaz. Horrela iritsiko dira Bilboko ETBko egoitzara eta han emango dituzte kanpaikadak.

Euskal Irrati Telebistak jai handia egingo du 30. urtemuga ospatzeko. EITBko aurrealdean beren-beregi kanpaiak emateko egindako erlojua jarriko dute.

Jaia Gazteako esatariek gidatuko dute eta honako dj-ek parte hartuko dute: Alberto Gavilan, Txus Merino, Jon Urbieta, Txitxo Dj eta Melsex DJ. Halaber, Ainhoa Cantalapiedra, Carmen Nophra, Camanbu Percussion eta 6 Performanceren saioak izango dira.

Urte berriarekin bat, hainbat berrikuntza

Zinemari dagokionz, Urte berri On Amona izango dugu ikusgai urtarrilaren 1ean ETB-1en. Telmo Esnalek zuzendutako komedia beltza estreinatuko da telebistan.

Urtarrilaren 2an, berriz, 'Esatea Be!' bakarrizketa tartea eskainiko da. Kike Amonarrizek gidatu eta bakarrizketa egingo du. Berarekin batera, Yannic Vergara, Galder Perez, Pantxoa, Leire Ucha eta Urko Aristi arituko dira.

Urtarrilaren 5ean, berriz, Zallan grabatutako Txirri, Mirri eta Txiribiton pailazoen agurreko emanaldiaz gozatu ahal izango dute ikus-entzuleek.

Urtarrilaren 6an, Gabonetako programazio bereziari amaiera borobila emateko, ETB-2n 'El Conquistador del Fin del Mundo' Julian Iantzik aurkeztutako realityaren bederatzigarren edizioa jarriko da abian.

Aipatutako guztiaz gainera, albistegi saioek urteko berrien laburbilduma ekarriko dute eta ETB-3k haurrentzako programaziorik erakargarriena. Zinemak ere tarte garrantzitsua izango du, besteak beste, honako izenburu hauek: El Intercambio, No controles, Invictus eta 10.000 AC, eta gaztetxoentzat gustukoak izango diren beste film batzuk ere bai: El valiente Despereaux, Krabat, Zathura: una aventura espacial eta Numero 9.

Azkenik, sukaldea ere ezin ahaztu garai honetan: 'Robin Food'en laguntzaz, Eguberritako menurik goxoenak prestatzen lagunduko digu ETBk. Gabon Gau eta Gabon Zaharrean bere etxean jango diren platerak egiten lagunduko digu: 24an: solomoa txanpiñoi saltsarekin eta udareak ardotan prestatuko du eta urtarrilaren 31n 2X1 porruak eta Gabonetako makarroi jana.


Guardia Zibilaren Corellako burua inputatu dute zortzi deliturengatik

Guardia Zibilen Batasuna sindikatuak salatu du aginte karguek «interes falta» izan dutela auziarekin, eta postutik kentzeko eskatu dute.

Tuterako Instrukzioko 5. Auzitegiak ikerketa bat abiatu du Guardia Zibilak Corellan (Nafarroa) duen kuarteleko sarjentu komandantearen kontra, eta delitu hauek egotzi dizkio: "Agiri ofizialak faltsutzea, delituak ikertzeko beharra ez betetzea, bere jardueraren eta sexu askatasunaren kontrako abusua, prebarikazioa, osasun publikoaren kontrako delitua, tortura eta osotasun moralaren aurkako delitua".

Agerraldi bat egin zuen atzo Guardia Zibilen Batasunak, Tuteran. Herri akusazio gisa aurkeztu da sindikatua auzian, eta Ramon Rodriguez Prendes sindikatuko idazkari nagusiak salatu zuen aginte karguek "interes falta" azaldu dutela.

Sindikatuko Nafarroako idazkari Antonio Benitezek, berriz, ohartarazi zuen polizien eta agintarien arteko bizikidetza "ezinezkoa" dela eta kuartelburuari egotzitako delitu batzuetan "herritarrak eta poliziak" direla kaltetuak.

Gaur Gara egunkariak argitaratu duenez, tortura salaketak 2006ko eta 2007ko kasuak dira. Noticias de Navarra-ren arabera, berriz, Espainiako Gobernuak Nafarroan duen ordezkaritzak ez du kargutik kenduko inputatutako kuartelburua.


Lazkaoko alkatearen aurkako pintaketa egin dute, festetan

LAZKAO // Larunbatetik iganderako gauean, San Prudentzio jaien azken egunean, Lazkaoko alkate Felix Urkolaren aurkako pintaketak egin zituzten, kalean. Bizi den etxearen parean, kalez beste aldeko etxebizitza baten horman mehatxuzko pintaketa azaldu zen. Herriaren etsaia idatzi zuten, alkatearen izenaren erreferentzia egiten duen izenorde baten azpian. Ondoan, jopuntu edo diana bat ere margotu zuten.


Mahaian eseri da makrobiotika

Edurne Elizondo

Arrotxapea da Iruñeko auzo berdea!”. Euskal Eskola Makrobiotikoaren sortzaile eta zuzendari Tina Asensiok erran ditu hitzok. Erakunde horrek Arrotxapean du egoitza 2013tik, baina hiru urte lehenago sortu zuten: hamargarren urteurrena ospatu berri dute eskolako kideek. Iruñeko Alde Zaharreko Auzoenean egin zituzten lehendabiziko bi urteak, eta Berriozarko Naturaren Gelan, berriz, hirugarrena. “Udalak doan utzi zigun espazio hori, eta, trukean, herritarrentzako ikastaroak egin genituen. Gisa horretako auzolana anitz maite dugu, elkarri ematea eta elkarrengandik ikastea”.

Talde lana eta proiektuen arteko sinergia sustatzen saiatu izan da beti Asensio, eta horregatik erran du Arrotxapea dela Iruñeko auzo berdea: Euskal Eskola Makrobiotikoak hor duelako bere egoitza; espazio berean dagoelako, 2013. urtetik, eskolak bultzatutako Baratza Kafea jatetxe makrobiotiko, biologiko eta ehuneko ehun begetala; eta auzo berean delako Landare ere, kontsumitzaile ekologikoen elkartea. “Landarek bere egoitza Joaquin Beunza karrikara mugitzea seinale bat izan zen guretzat”, gogoratu du sukaldariak.

Izan ere, egun eskola makrobiotikoa eta jatetxea dauden espazioa ezagutu zutenean, gustuko izan zuten Asensiok eta proiektuko kideek, baina eraikinak lan anitz behar zuen, eta alokairua, gainera, hagitz garestia zen. “Asmoa, beraz, bazter utzi genuen; baina, Landare han izanen zela jakin eta gero, berriz deitu, eta alokairua erdira jaitsi ziguten”. Sartu, lanak egin, eta martxan jarri ziren.

Tina Asensiok Euskal Herritik kanpora joan behar izan zuen makrobiotikan trebatzeko: Amsterdamera lehendabizi, eta Londresera gero. Euskal Herrian formakuntza bultzatzeko gogoak eraman zuen Euskal Eskola Makrobiotikoa pentsatzera eta gauzatzera. “Hasieran asmo hutsa zena benetako proiektu bilakatu dugu”.

Eskola sortu baino lehen, maleta batean gordetzen zituen Asensiok bere kazolak eta kozinatzeko behar zituen gainerako tresnak. “Nire sukaldea ere eramaten nuen; han eta hemen aritzen nintzen eskolak ematen, sukaldaritza makrobiotikoari buruzko ikastaroak egiten”. Ez zen bakarra, eta bide bera egiten ari ziren bertze hainbat irakaslerekin bat egin zuen, azkenean, Euskal Eskola Makrobiotikoa martxan jartzeko.

Kontrajarri eta osagarriak

Tina Asensio, Baratza Kafeko sukaldean. Iñigo Uriz / Foku

“Hasieratik izan zen nire ametsa, noizbait, eskolaren ondoan jatetxe txiki bat zabaltzea”. Arrotxapeko egoitza aurkitu zutenean bete zuen Asensiok amets hori. Proiektu beraren zatitzat ditu eskola eta jatetxea, halere, “elkar elikatzen baitute”. Eskolan landutakoak jatetxean probatzen dituzte, adibidez, eta jende asko ikastera animatu da jatetxea ezagutu eta gero.

Asensiok argi utzi du sukaldaritza makrobiotikora hurbiltzen direnek aurreiritziak bazter uzteko aukera dutela: “Jendeak uste du zaila dela, zorrotza, nolabait erranda; baina ezagutu eta gero ohartzen dira ezetz”. Adibide “argi eta erraz” bat aipatu du sukaldariak makrobiotikaren oinarri nagusia azaltzeko: “Hotzak akabatzen bazaude, berotuko zaituen elikagai bat hartu beharko duzu, zure gorputzak hori behar duelako”.

Makrobiotikak yin-yangaren oinarria du ardatz: hau da, aldi berean kontrajarri eta osagarri diren indarren arteko orekarena. “Sukaldaritza makrobiotikoaren esparruan ere, horixe da kontua: gure gorputzaren eta elikagaien energia kontuan hartuta, aldi berean kontrajarri eta osagarri diren elikagaien bidezko oreka lortzea”. Hotza dugunean, bero jatea, eta, bero garenean, berriz, hotz, modu hagitz sinple batean erranda.

Funtsean, elikagai naturalak ditu ardatz sukaldaritza makrobiotikoak. “Bazter uzten ditu, beraz, elikagai prestatuak”, azaldu du Tina Asensiok. Elikagai naturalak dira laboreak, lekaleak, barazkiak eta frutak. “Makrobiotikoa ez da elikagai naturalak erdigunean jartzen dituen bakarra; bertze batzuek ere oinarri dituzte, eta osasuntsuak eta txalotzeko modukoak dira; makrobiotikoak, baina, urrats bat harago egiten du, eta aukeratzen ditu une oro gure gorputzari on egiten dioten elikagaiak”, erantsi du.

Euskal Eskola Makrobiotikoan ez dira urrats horretan gelditu: aldarrikatzen dute, gainera, ahal den neurrian, tokiko eta sasoiko elikagaiak kontsumitzea, eta osagai kimikorik gabeak. “Sagar bat elikagai natural bat da, baina ez dakit nongo berotegiko sagar heldugabe bat hartzen badugu honat ekartzeko, hori ez da batere naturala. Egia da erabiltzen ditugula Txinan edo Amerikan ekoitzitako laboreak, hemen ez ditugulako, baina ahalegintzen gara tokikoa lehenesten”.

Asensiok aitortu du hasiera ez zela erraza izan. “Oraindik ere ez da; baina hamar urteko bidea egin dugu jada, eta aurrera jarraitzen dugu”. Arrotxapean jaioa da Asensio, eta poztu egiten du bere proiektua auzoan garatzeko aukera eduki izanak. “Hasieran, baina, anitz kostatzen zitzaion jendeari jatetxera sartzea”.

16 urte zituenetik da Asensio barazkijale, eta hemezortzi urte dira jada begano bilakatu zela. “Orain jendeak hori zer den badaki, behintzat”. Poliki, baina urrats sendoak eginez egin dutela aurrera nabarmendu du; eta erantsi du makrobiotikak ere lortu duela zabaltzea. “Formakuntzarako gero era zentro gehiago daude”. Iruñean, adibidez, bi eskola daude. Ez da marka txarra: Lisboa da makrobiotikaren hiri nagusietako bat, eta han eskola bakarra dute.

Baratza Kafeko langile bat. Iñigo Uriz / Foku

Iruñeko bi eskolen arteko harremana ona da. Aukerak gora egiteak ekarri du balizko ikasleen kopurua bien artean banatzea, noski. Halere, Bartzelonatik edo Zaragozatik propio etorri diren ikasleak izan dituela nabarmendu du Tina Asensiok. “Edozein modutan, ona da gero eta eskola gehiago egotea; argi dut, gainera, oraindik badugula lan egiteko aukera anitz”.

Makrobiotikan trebatzeko lehendabiziko eta bigarren urratsak eskaintzen ditu Euskal Eskola Makrobiotikoak orain, eta laster hirugarrena ere eskaintzea du asmo. “Bertzelako ikastaroak ere egiten ditugu”, zehaztu du eskolako arduradunak. Asteartero, adibidez, elikadura osasuntsuari buruzko bat egiten dute. Makrobiotikan hasteko ikastaro bat ere badute, bertzeak bertze. “Ikastaro guztiak kontuan hartuta, milaka pertsona pasatu dira gure eskolatik hamar urteotan”, kontatu du Tina Asensiok, harrotasunez.

Lan horrek jaso du saririk. Iaz, adibidez, Nafarroako Gobernuak eman zion bat Baratza Kafeko arduradunari. Zehazki, Asensiok “osasunaren eta elikaduraren arloko esparruan egindako lana” nabarmendu zuen gobernuaren sariak.

Egoerara egokitu

Gobernuaren sariak emandako babes hori garrantzitsutzat jo du sukaldariak; eta funtsezkotzat jo du, halaber, eskolan eta jatetxean ari den talde osoaren lana eta ahalegina. Are gehiago, oraingo osasun krisiaren testuinguruan. Izan ere, egoerara egokitu behar izan dute eskolako eta Baratzako kideek, aurrera jarraitzeko.

Formakuntzaren arloan, sarean ari dira egiten lan nagusia. Sarean zabaltzeko materialak ere prestatu dituzte. Jatetxea, berriz, itxita egon da orain arte. Astelehenetik martxan da berriz ere, baina terrazan baino ez ditu bezeroak hartzen, alarma egoerak zehaztutako segurtasun neurriei jarraituz.

Egungo egoerak eragin diela onartu du Tina Asensiok. Arlo ekonomikoan “zulo bat” egin diela, alegia. Halere, gelditzeko beharrak “ideia berriak pentsatzeko” aukera eman diela erantsi du sukaldariak, eta taldearen artean sortu den batasuna ere nabarmendu eta eskertu du: “Batera ari gara denok lanean, denon alde”.

Goiko irudia: Euskal Eskola Makrobiotikoa.


Mariasun Quiñonesek Munduko Txapelketa jokatuko du

Mariasun Quiñones, Zubietako instalazioetan

Mariasun Quiñones Realeko atezain hondarribiarrak 20 urtez azpikoen Munduko Futbol Txapelketa jokatuko du heldu den astetik aurrera. Papua Ginea Berrian jokatuko dute azaroaren 13tik abenduaren 3ra, eta Quiñonesek igandean bidaiatuko du harantz, Espainiako Selekzioko gainontzeko kideekin batera.

Maiatzean aritu zen Quiñones Espainiako Selekzioarekin lehen aldiz entrenatzen, munduko txapelketari begira federazioak antolatutako egonaldian. Nonbait, hondarribiarraren lanarekin gustura geratu ziren eta astelehen honetan jakinarazitako zerrendan bere izena ageri zen.

Multzoen fasean Nigeria, Japonia eta Kanadaren kontra jokatuko du Espainiak, eta debuta hilaren 13an izango dute, Kanadaren aurka.

Quiñonesen hutsunea betetzeko, Realak Olatz Santana fitxatu du behin behinekoz. Añorgako atezaina da Santana eta Zubietan entrenatuko da hondarribiarra Papua Ginea Berritik itzuli bitartean. Hondarribiko atezainarekin batera, Realeko beste jokalari bat ariko da 20 urtez azpikoen Espainiako selekzioarekin, Nahikari Garcia.


«Bake prozesuan» engaiatzeko eskatu dio Sylviane Alauxek Parisi

Sylviane Alaux diputatu sozialistak Frantziako Asanblea Nazionalera eraman du Euskal Herriko gatazkaren gaia. Hain justu, Lorentxa Gimon presoari Roazhongo espetxera (Rennes) bisita egin ondotik «bake prozesuan» engaiatzeko eskatu zion atzo Frantziako Gobernuari diputatuak, parlamentuko ganbera nagusian.

Joan den ekainaren 11n Parisen egindako konferentzia humanitarioa izan zuen hizpide Alauxek, eta hitzaldi sorta hartan presoak Euskal Herrira hurbiltzea eta zigorrak berraztertzea eskatu zutela gogoratu zuen: «Bi gai horiek funtsezko osagaiak dira bake prozesuan».

Alauxen hitzetan, Ipar Euskal Herriko eragileak engaiatuak dira gatazkaren konponbidean. Alta, prozesua ezin da «bururaino» joan «estatuaren parte hartzerik gabe». Hori dela eta, gobernuak gai horretan zer jarrera duen zehazteko eskatu zion atzo Bernard Cazeneuve Frantziako Barne ministroari. Ministroa, ordea, ez zegoen Asanblea Nazionalean galdera egiteko orduan, eta ordezko batek erantzun zion diputatuari. Ganbera bera ere erdi hutsa zegoen.

Baldintza, desegitea

Irmoa izan da Frantziako Gobernuak emandako erantzuna: ETAren desegitea eta «egiazko» armagabetzea «baldintza» direla azpimarratu zuen Barne ministroaren ordezkoak atzo, eta horretan gobernuak «ildo berean» jarraitzen duela. Halaber, ETAk eragindako hildako eta zaurituak oroitu zituen gobernuaren ordezkariak, Espainiako Gobernuaren diskurtsoari jarraikiz.


Idiazabalgo Esku Pilota Txapelketako partidak gaur

IDIAZABAL // Idiazabalgo II. Esku Pilota Txapelketako partidak jokatuko dituzte gaur. Lehen partidan, Apezetxea eta Ibarluzea ariko dira Etxeberria eta Artearen aurka; bigarrenean, Aranbarri eta Olaiz, Amundarain eta Aramendiaren kontra; eta hirugarrenean, Amiano eta Orbegozo, Irribarria eta Telleriaren aurka. Jaialdia 18:00etan hasiko da, Igarondo pilotalekuan.


Gipuzkoako senideek egoitzetako lan gatazka konpontzeko eskatzeko elkarretaratzea egingo dute

Gipuzkoako zaharren egoitzetako senideek elkarretaratzea egingo dute Gipuzkoa plazan larunbatean, hilaren 20an, Gipuzkoako Foru Aldundiari egoitzetako lan gatazka konpontzeko eskatzeko. Elkarretaratzea 11:00etan izango da, eta herritarrak parte hartzera deitu dituzte, betiere osasun neurri guztiak errespetatuz.

Egoitzetako langileek 243 egun zeramatzaten greban koronabirusan pandemia heldu zenean, lan baldintza duinagoak eskatzen. Birusa heldu zenean, ordea, egoeraren larritasunaz jabetuta, greba atzeratzea eta lanera itzultzea erabaki zuten. Lan gatazkak, aldiz, bere horretan jarraitzen du, eta langileak maiatzaren 20an itzuli ziren mobilizazioetara.


"Maitasuna politikoa da" UEU-k, Jakinek eta Udalak antolaturiko uztaileko jardunaldirako matrikulazio epea zabalik

Hirugarrenez UEU-k, Jakin-ek eta Usurbilgo Udalak, UEU-ren 47. udako ikastaroren baitako "Maitasuna politikoa da. Maitasunaren ideologiak geure buruak, geure harremanak eta geure etxe eta kaleak nola eraikitzen dituen" Jakin Jardunaldia antolatu dute uztailaren 11 eta 12rako Artzabalen:

Aipatu moduan, matrikulazio epea zabalik dago astelehen honetatik. Egunotan antolatzaileek jardunaldion gaineko xehetasun gehiago eskainiko dituzten arren, lerrootan doazkizue jada UEU-ren web guneak argitaratu dituen nondik norako nagusien berri:

47. UDAKO IKASTAROAK: JAKIN JARDUNALDIAK

Jardunaldi egunak: uztailak 11-12.

Tokia: Artzabal.

Ordutegia: uztailaren 11n (osteguna), 9:00-17:00 artean; uztailaren 12an (ostirala), 9:00-14:00 artean.

Ordu kopurua: 10 ordu.

Matrikula prezioa: 10 euro.

Matrikulazio epea: maiatzaren 13tik uztailaren 9ra.

Zehaztasunak: "Maitasuna politikoa da ideologia bat delako eta bizikera eta bizileku eredu jakin batzuk eraikitzen dituelako. Maitasuna ulertzeko dugun moduak gizarte harreman eta gizarte antolamendu jakin batzuk eratzen ditu eta horiek berekin dituzte botere harremanak eta menderakuntza moduak. Harremanen arkitektura horrek guztiak bere hirigintza eta bere arkitektura ditu. Ikus dezagun nolakoa den maitasunaren ideologiaren eraikuntza eta sortzen duen arkitektura. Eta saia gaitezen ikusten ea maitasuna beste modu batez ulertzeak bizikera eta bizileku bizigarriagoak eta berdinzaleagoak eraikitzea ekar lezakeen".

Informazio gehiago eta matrikulazioa bideratzeko: ueu.eus

Antolatzaileak: UEU, Jakin eta Usurbilgo Udala.

EGITARAUA

UZTAILAK 11, osteguna

08:30-09:00 Harrera eta dokumentazio banaketa.

09:15-09:30 Ongietorria

09:30-10:15 Lorea Agirre Dorronsoro: Maitasunaren ideologiaren eraikuntzak eta deseraikuntzak

10:15-11:00 Oihane Ruiz Menéndez: Maitasunaren ideologia eta hirigintzaren arteko lotuneak

11:00-11:30 Kafe tartea

11:30-12:15 Leire Milikua Larramendi: Arkitektura, desira eta sexualitatea

12:15-13:00 Saio irekia

13:00-15:00 Bazkaria

15:00-17:00 Esperientzien plaza: Elizondo, Bakio, Usurbil

Nora Salbotx Alegria: Umeak herriak eraikitzen (Elizondo)

Ula Iruretagoiena Busturia: Transbertsalitatea eta afektoak udalerri plangintzan (Bakio)

Jone Miner Aginaga: Txirikorda, belaunaldi arteko etxebizitza komunitarioa (Usurbil)

UZTAILAK 12, ostirala

09:00-09:45 Mari Luz Esteban Galarza: Maitasuna erdigunetik kanpo

09:45-10:30 Abaraska kolektiboa: Etxebizitza eredua auzitan jartzen (Donostia)

10:30-12:00 Tailerra eta kafea: Etxebizitza parekidea eta kooperatiboa nola eta nondik?

12:00-13:00 Partekatzeko saioa

13:00-13:30 Bea Egizabal Ollokiegi: Klownklusioak.


Juanito Oiarzabalek zortzi milako batean ospatu nahi ditu martxoan beteko dituen 50 urteak

Juanito Oiarzabal mendizale gasteiztarrak 50 urte beteko ditu datorren urteko martxoan, eta mende erdiko bizitza zortzi mila metroko mendi bat igotzen ospatu nahi du. Pasa den urtean K-2ra egindako espedizioan bi oinetako ia behatz guztiak galdu zituen, eta "tunel" amaierako argia ikusten ari dela esan du.

EFE agentziak egindako elkarrizketa batean adierazpen ugari egin ditu mendizale gasteiztarrak: "Datorren urteko martxoan 50 urte beteko ditut, eta halako gertakari bat zortzi mila metroko mendi bat igotzen ospatu nahi dut. Nire kirol bizitzan 22. zortzi milakoa izango litzateke, baina oraindik ez dut pentsatu zein mendi igoko dudan datorren urteko udazkenean".

Aurreko urtean K-2 mendian izandako ezbeharrak oinetako kasik behatz guztiak kentzea suposatu zion. Horren gaineko adierazpenak ere egin ditu: "Behatzen erauzteek ekarri dizkidaten arazoak gainditu ondoren, zortzi milako bat igotzea froga garrantzitsu bat izango da niretzat, 50 urterekin daukadan gorputzak ezintasun gehiago dituelako".


‘Anarkherria’ liburua aurkeztuko dute gaur, eta bihar gaiari buruzko DVD bat

Arditurriko Minak Ingurugiro Elkarteak antolatu ditu ekimenak; 25 urte dira liburua publikatu zutela

Mark Legasseren eta Jakue Paskualen liburuaren azaletako bat.

Arditurriko Minak Ingurugiro Elkarteak liburu aurkezpen bat antolatu du gaurko, eta biharko DVD baten aurkezpena.

Gaur Anarkherria liburua aurkeztuko dute, 19:00etan, Manuel Lekuona Bibliotekan. Helburua liburuaren 25. urteurrena ospatzena da, duela 25 urte kaleratu baitzuten lehen aldiz.

Mark Legassek eta Jakue Paskualek idatzitako liburua da Anarkherria: «1980. hamarkadako Euskal Herri asaldatuaren etika eta estetika azaldu, arnakismoaren eta abertzaletasunaren arteko elkarrekintzak aipatu eta belaunaldi oso bat aktibatzeko baliagarri izan ziren punk-a eta beste zenbait subertsio forma aztertzen dira liburuan».

Bestalde, bihar, Alberto Peñalbak zuzendutako 25 urte anarkerrian, eta aurrera gai berari buruzko DVDa aurkeztuko dute bihar, ordu eta leku berean (19:00etan, Manuel Lekuona Bibliotekan). Arditurriko Minak Ingurugiro Elkarteak ekimenetan parte hartzeko deia egin die herritarrei.

Egitaraua

Gaur, 19:00etan, Manuel Lekuona Bibliotekan. Anarkherria liburuaren aurkezpena (25. urteurrenean).

Bihar, 19:00etan, Manuel Lekuona Bibliotekan. 25 urte anarkerrian, eta aurrera DVDaren aurkezpena.


Gipuzkoarren Kirola Saria irabazi du Kauldi Odriozolak

Zumaiarrak protagonista izan dira gaur Pasai Donibanen ospatu den Gipuzkoako Kirolaren Galan. Kauldi Odriozola eskubaloi jokalariak Gipuzkoarren Kirola Saria irabazi du eta Zumaiako Kirol Elkarteak aipamen berezia jaso du 50. urteurrena dela eta.

2017ko kirol sari nagusia Ander Vilariño gidariak irabazi du, epai-mahaiak hala erabakita. Herritarren bozketa bidezko saria berriz, Kauldi Odriozolarentzat izan da. Kauldik ezin izan du saria jaso, Bidasoarekin partida baitzuen gaur.

Kauldiz gain, Zumaiako Kirol Kirol Elkarteko ordezkariek ere aipamen berezia jaso dute, aurten 50. urteurrena bete dutelako. Larunbatean ospatuko dute, aurrena jaialdi batekin (Aitzurin, 11:00etan) eta ondoren bazkari herrikoi batekin.


Lakuntzako inauteriak 2016

Lakuntzarrek inauteriak ospatu zituzten larunbatean. Goizetik atera zen jendea eta herri bazkariaren ondoren giroak goizeko ordu txikiak arte iraun zuen.


Hobariak negoziatu izana aitortu du Antonio Amayak

Jokalariak epailearen aurrean aitortu du, Betisen zegoela, hobariak negoziatu zituela Osasunako buruzagi ohiekin, partida bat irabaztearen truke, baina azkenean ez zuela kobratu.

Rayon ari da jokatzen gaur egun Antonio Amaya, eta Osasuna auzian epailearen aurrean deklaratu du, 2013-14 sasoian Betis eta Vallladoliden arteko partida baten harira. Efe agentziak zabaldu duenez, jokalariak aitortu du Madrilen batzartu zela Osasunako buruzagi ohiekin, Betisek Valladolidi irabaztearen truke hobariak ordaintzeaz hitz egiteko.

Amayak esan du azkenean ez zuela dirurik jaso eta Betiseko beste jokalari batzuek bazutela hobari horien berri. Betiseko orduko jokalari Jordi Figueras, Jorge Molina eta Xavi Torresek ukatu egin dute hobariak jaso izana, eta Amayak berak zehaztu du ez zutela dirurik kobratu Osasunaren aurrean galtzearen truke.

Partiden iruzurra eta irabaztearen truke emandako hobariak bereizi ditu Amayaren abokatuak, azalduz hirugarrenei emandako hobariak legezkoak izan behar direla.

Angel Bizkai Osasunako kudeatzaile ohiak epailearen aurrean esana du 650.000 euro ordaindu zizkiela Osasunak Betiseko jokalariei; 400.000 euro Valladolidi irabaztearen truke eta 250.000 Osasunaren aurrean galtzearen truke.


Gipuzkoako Eskolarteko nesken binakako pilota finalak Zaldibian jokatu dituzte

Nesken kirola pilota munduan sustatzeko beste ahalegin bat egin dute gaur Zaldibian. Eskolarteko Gipuzkoako binakako pilota txapelketaren finalak jokatu dituzte, alebin eta infantil mailetan. Resti pilotalekua bitan banatu, eta lehenengo alebinak lehiatu dira. Hamabi minutuko partidak jokatu dituzte denek, eta zeinek emaitza handiena lortu, hura onena.

Alebinetako parte-hartzaileak, gaur, Zaldibian. /Iñaki Gurrutxaga

Zazpi bikote aritu dira alebin mailan: Aduna, Antigua, Bergara, Igeldo, Jakintza A, Jakintza B (Ordizia), Urdaneta (Ordizia), Villabona eta Zaldibia. Lau bikote goierritarretatik bat sartu da finalean, Zaldibiakoa bertakoa hain zuzen. Alebinetako Gipuzkoako txapeldun Adunako Iara eta Sara suertatu dira, Lizar eta Liden zaldibiarrei 12 eta 8 irabazita.

Adunarra txapeldun alebinetan, eta Zaldibiakoak txapeldunorde./I. Gurrutxaga

Bigarren sailean, infantilak aritu dira. Hiru bikotek jokatu dute azkenean, iragarritako bi ez baitira agertu. Txapela bat Zaldibian geratu da, Itoitzek jantzi baitu, Antiguoko Ilhun lagun zuela. Bigarren Eskoriatzako Uxue eta Udane geratu dira, eta hirugarren lekuan Lezoko bikotea.

Infantil mailako hiru bikoteak./I. Gurrutxaga


Gazte dantza-soka, deialdia 10-14 urteko urnietarrei zuzenduta

Aurten Urnietak herri izaera jaso zuen 400. urteurrena beteko da eta efemeridea ospatzeko Egape dantza taldeak Gazte festetarako egitasmo berezia martxan jarri du, “Gazte dantza-soka” izenekoa. Maiatzaren 31n gazte festetan eskaini nahiko lukete eta horretarako ezinbestekoa da herriko 10-14 urte bitarteko gazteen parte hartzea. Lehen entsegua datorren asteartean egingo dute, Saroben. Hitzordua 17:30etan ipini dute.

Oharra: Parte hartu nahi baina entsegu horretara ezin badute agertu, mezu bat bidali behar dute egapedantzataldea@gmail posta elektronikora.


Txirrindularitza eta pilota, ostiralean, ETB-1en

Italiako Giroko 7. etapa eta Olaetxea-Ongay buruz buruko txapelketako partida.

Italiako Giroarekin ekingo dio ETB-1ek ostiral honetako kirol emanaldiei. Zazpigarren etaparen nondik norakoak zuzenean kontatuko dituzte Fermin Aramendik eta Xabier Usabiagak 14:55etik aurrera. 100 kilometroko etapa osatu beharko dute txirrindulariek Maddaloni eta Montevergine artean.

22:10ean "ETB Kantxa" saioa hasiko da, Xabier Euzkitze, Joxean Tolosa eta Koldo Aldalurrekin. Bermeotik zuzenean, bi partiden berri emango dute: 2. mailako buruz buruko txapelketakoa izango da lehendabizikoa, Olaetxea eta Ongay nor baino nor; jarraian, Titin III.a eta Merino II.ak, Berasaluze VIII.a eta Apraizen aurka neurtuko dituzte indarrak.


Zenbat forudun daude Euskadin?

Espainia da Europan forudun gehien dituen estatua. Alemanian eta Erresuma Batuan ez dago bat ere.

Juan Carlos I.a Espainiako erregearen premiazko aforamenduak berriro ireki du kargudun publikoek duten babes judizial bereziaren inguruko eztabaida, eskubide edo pribilegio hori ez baitago herritar arrunten eskura.

Polemika zentzuzkoa da: Espainia da Europan forudun gehien dituen estatua, 10.000 inguru, eta horietatik 2.000 politikariak dira. Frantzian Errepublikako presidentea eta gobernuko kideak baino ez dira forudunak (21 guztira); Italian eta Portugalen presidentea bakarrik; eta Alemanian, Erresuma Batuan eta Estatu Batuetan ez dago bat ere.

Euskal Autonomia Erkidegoan 400 dira orotara (lehendakaria, Eusko Jaurlaritzako sailburuak, legebiltzarkideak, Arartekoa, epaileak eta fiskalak); eta Nafarroan, 147.

Baina, zer da forudun izatea? Babes juridiko hori duten kargudun publikoak Auzitegi Gorenean edo EAEko Auzitegi Nagusian baino ezin dituzte epaitu. Gainera, delitu bat gauzatzen ari diren unean bertan 'harrapatzen' badituzte baino ezin dituzte atxilotu.

Justiziaren aurrean agertu behar izan duen azken foruduna Hasier Arraiz EH Bilduko legebiltzarkidea izan da. Apirilean deklaratu behar izan zuen, inputatu gisa, terrorismoa goratzea egotzita, ezker abertzalearen ibilbidea defendatzeagatik, baina EAEko Auzitegi Nagusiak artxibatu egin zuen auzia.

Besteak beste, Patxi Lopez eta Juan Jose Ibarretxe lehendakari ohiak eta Juan Mari Atutxa Eusko Legebiltzarreko presidente ohia eseri dira akusatuen aulkian azken urteetan.

Gobernuko kideen, diputatuen eta senatarien aforamendua Konstituzioan dago aitortuta; justiziaren sektoreko kideena, Botere Judizialaren Lege Organikoan; eta kargudun autonomikoena, Autonomia Estatutuetan.

Aforamenduaren aldekoen esanetan, auzitegi arrunt batek presioak jaso ditzake goi-kargudun bat epaitzean, baina auzitegi goren batek askatasun eta indar handiagoa du prozesu horiei heltzeko. Halaber, babes berezia emanda jazarpen politikoak saihesten direla uste dute.

Nolanahi ere, aurkakoek aforamendua pribilegio anakronikoa dela salatzen dute, kargudun publikoak eta herritar arruntak ez baitira berdinak justiziaren aurrean.


Koronabirusa, eta gero zer?

Zaila egin zait idatzi honetarako gaia aukeratzea. Lehen momentuan Covid 19arekin zerikusia duen edozer gauzari uko egin nahi nion, hainbertzekoa baitzen zen nire betekada! Baina... ezin izan dut, berrogeita hamar eguneko itxialdiak bere ondorioak izan ditu niregan eta bizitzen ari garen momentu honek, nire ekintzak, pentsamenduak eta emozioak bete-betean baldintzatu ditu.

Gure bizitzak hankaz gora jarri eta etorkizuneko planak kolokan gelditu diren honetan, barrenak dardaratu zaizkigu eta, lehen egunerokotasunak tapatzen zituen emozioak eta bizipenak azaleratzeko aukera izan dugu: gure burua gaixotzeko beldurra, ingurukoak galtzekoa, lanik gabe gelditzeko kezka, familia ez ikusteak dakarren tristura, etxetik eta herritik mugitu ezinak dakarren haserrea, etorkizunean gure askatasuna galtzeko beldurra...

Eta bakoitzak gure baitan ibili dugun zurrunbiloa aski ez eta, ingurutik, telebistatik, Whatsappetik jaso duguna! Zenbateko kaltea egin diguten beldurra, ziurtasun eza, ezinegona, tentsioa eta etengabeko kexa adierazten duten mezuek ... Eta alderantziz, ikuspegi baikorra eman digutenean, elkarren artean hitzak, kantak, bertsoak konpartitu ditugunean, zenbatez eramangarriagoa egin zaigun egoera!

Bizi dugun itxialdi honek buruari bueltak eta bueltak emateko aukera eskaini digu eta ziur nago bakoitzak bere ondorioak atera dituela: hemendik aitzinera zer nolako bizimodua nahi dut niretzako? Zer ikasi dut krisialdi honetatik? Eta etorkizunerako zer nolako jendartea nahi dut eta zer egiteko prest nago bide horretan laguntzeko?

Norberak bere erantzunak bilatu beharko ditu dudarik gabe; nik, hementxe utziko dizkizuet nireak:

Nire burua zainduko dut, elikadura, ariketa fisikoa, nire alderdi emozionala eta espirituala ere bai. Natura zaindu eta berarekin harremana bilatuko dut ahal den guztietan. Hurbilekoak zaintzen ahaleginduko naiz. Pertsona erdigunean jartzen duen jendarte baten alde lan egin nahi dut, sortuz, eraikiz, konpartituz, lagunduz...

Ez dakigu etorkizunak zer ekarriko digun baino etorriko dena konfiantzaz hartu nahi dut, nire indar guzia horretan jarriz.


Hirugarren garaipenaren bila, Santanderrera

Laugarren partidua jokatuko du gaur Hernanik eta hirugarren garaipenaren bila joango da Santanderrera. Han, Bathco Independiente izango dute aurrez aurre, 12:30etatik aurrera. Orain arteko garaipenak etxean lortu dituzte trikoloreek, baina gaur etxean bezala sentituko dira, herritarren babesa ere izango baitute San Roman zelaian. Elkarteak antolatutako autobusean joango dira. Hernani bosgarren dago sailkapenean 10 punturekin eta Independiente bi postu beherago, 6 punturekin.

Hernani nagusi, Durangoren aurka

Atzo, Emakumezkoen taldeak Amaiur Torneoko jardunaldia jokatu zuen Durangoren aurka, eta 30-17 irabazi zuen.


Antivirus taldearen musika, etxetik mundura

Konfinamenduari aurre egiteko moduak topatu behar izan ditugu guztiok, eta zenbait etxetan musika egiten hasi dira, umoreari eta sormenari eutsiz. Horren adibide da Antibirus taldea.

Urola Komunikazio Taldeko (UKT) tokiko gainerako hedabideetan beste hainbat saio ikusi ahal izan dira gaur: Maxixatzen.eus-en Bulego taldeko Toma Lizarazu, Karkara.eus-en Egoitz Eizagirre bertsolaria, eta Baleike.eus-en Iñaki Atrian kokteleroa.

Bihar izango dute jarraipena emanaldiek; izan ere, herriko beste hainbat sortzaileren saioak prest ditu dagoeneko ZARAUZKO HITZAk, baita UKTko gainerako hedabideek ere. Dena den, tokian tokiko saioen iragarpenen zerrendetan agertzen ez diren sortzaileek ere izango dute egitasmoan parte hartzeko aukera. Horiek bideoak zuzendaritza@ukt.eus e-posta helbidera bidali besterik ez dute; edozein kultur adierazpenekin lotutako emanaldiak onartzen dira. Beraz, animatu eta bidali zuen bideoak!


Espainiak 4. alerta mailan jarraituko du, segurtasun neurriak indartuta

Bestalde, atentatuetan izandako biktimengatik beila-gune bat ireki dute Bartzelonan. Halaber, doluminen liburu bat jarri du, hiritarrek elkartasuna adierazteko.

Espainiako Barne Ministroak mehatxu terroristaren balorazio mahai bildu du larunbat goiz honetan, Bartzelonako eta Cambrilseko (Tarragona) atentatuen ostean, eta mehatxu terroristaren alerta maila mantentzea erabaki du. Hala, Espainiak 4. alerta mailan jarraituko du (alerta maila gorena ezartzea baztertu dute), baina zenbait tokitan segurtasun neurriak indartuko dituzte, Juan Ignacio Zoido Barne ministroak jakinarazi duenez.

Mehatxu terroristaren balorazio mahaiak ezohiko bilera egin du larunbat honetan, eta segurtasun neurriak adostu ostean, Zoido Moncloako jauregira hurbildu da. Bertan, mahaian hartutako erabakiaren berri eman dio Mariano Rajoy Espainiako Gobernuko presidenteari.

Geroago egindako prentsaurrekoan jakinarazi duenez, bereziki gune turistikoetan eta pertsona asko biltzen diren tokietan indartuko dituzte segurtasun neurriak. Dena dela, mehatxu terroristaren maila ez da aldatuko.

Espainia 4. alerta mailan dago, bostetik, 2015eko ekainetik.

4. alerta maila ?egokia? dela uste du Ertzaintzako buruak

Jorge Aldekoa Ertzaintzako buruak esan duenez, balorazio mahaiak mantentzea erabaki duen 4. alerta maila ?egokia? da. Halaber, Ertzaintzak segurtasuna bermatzeko ?funtsezko prebentzio neurriak? hartu dituela nabarmendu du.

Horrez gain, Euskadi dauden taldeak Bilboko Aste Nagusian segurtasuna bermatzeko koordinatuta duela ziurtatu du. ?Polizien presentzia garrantzitsua? egongo dela adierazi du, beste hainbat neurrirekin batera eta ?ikusteko elementu gutxiagorekin?.

Beila-gune bat ireki dute biktimengatik

Beste alde batetik, Bartzelonako Udalak Salo de Cent eraikineko ateak ireki ditu goiz honetan, beila-gune modura, atentatuetan izandako biktimengatik. Halaber, doluminen liburu bat jarri du, hiritarrek elkartasuna adierazteko.

Gunea 10:00etan ireki dute, eta hala mantenduko dute gaur eta bihar, 20:00ak arte, dolu ofizialak irauten duen bitartean, hilaren 17ko eta 18ko atentatu terroristengatik. 13 pertsona hil ziren Bartzelonako Ramblan, eta bat Cambrilsen.

Udalak jakitera eman duenez, Ada Colau Bartzelonako alkatea bertan izango da, eta doluminen liburua sinatuko du, 10:00etan.


We Are Standarden diskoa Britainia Handian kaleratuko dute

Apirilaren 26an kaleratuko du bertan talde getxoztarrak We Are Standard lana. Baina, lehenago, apirilaren 5ean, The Last Time singlea argitaratuko dute han.

We Are Standarden diskoa Britainia Handian argitaratuko dute. Taldearen izen bereko lana apirilaren 26an iritsiko da Erresuma Batura baina, aste batzuk lehenago, apirilaren 5ean The Last Time singlea jarriko dute bertan salgai.

We Are Standard lana Londresen grabatu zuen taldeak eta Andy Gill (Gang Of Four) izan zuten ekoizlea. Bertan, gainera, Arthur Baker-ek (New Order, Afrika Bambaataa) egindako birnahasketa bat bildu zuten.

Talde getxoztarrak, bitartean, agertokiak astintzen jarraitzen du. Datozen asteetan Cadizen, Bartzelonan, Gijonen, Badajozen, Toledon, Murtzian eta Leonen dituzte hitzorduak. Euskal Herrian bakarra daukate hitzartuta, oraingoz behintzat: apirilaren 23an&' || 'nbsp;Oñatin.


"Argazkiak etxetik, konfinamenduari irudia jarri" ekimeneko zenbait argazki

Azken egunetan etxetik ateratako zenbait argazki jaso ditugu. Parte hartu eta bidali zeuen argazkiak ere.

Zer egin parte hartzeko? Oso erraza da, astelehenetik aurrera bidali argazkia e-postaz edo whatsappez. Argazkiak jaso ahala, denen bistara jarriko den album batera igoko dira.

Harremanetarako bideak:

Whatsappa: 619 163 537.

E-posta: urnieta@aiurri.eus

Zein argazki-mota igo daiteke?

Ekimena Azkoitiko Mintzalagunek eta Azkoitiko AEK-k abiatu zuten, Maxixatzen tokiko hedabidean. Adibide bezala erabili dugun argazkia horkoa da. Antzeko egoerak irudikatzea litzateke, xede nagusia.

Dibertigarria, atsegina baldin bada, askoz hobe.

Irudimena erabil daiteke, adibidez, egoerak irudikatzeko (Zeinen ondo gauden Kariben…)

Bakarka, binaka, familian, objektuak… aukera zabala dago.

Argazki hutsa izan daiteke edo esaldiz, bertsoz, emojiz edo ikonoz apaindutako irudi-muntaia.

Ez dira hirugarren pertsonentzat iraingarriak izan daitezkeen irudiak edo irudi-muntaiak argitaratuko.


Josep Pamiesen hitzaldia entzuteko kultura etxea goraino bete zen

Arrakastaz dabiltza ospatzen Lorabarri Astea. Ekitaldiak jendetsuak izan dira. Martitzenean, adibidez, Josep Pamiesen hitzaldian 200 bat lagun elkartu ziren.

Kultura etxea beteta, Pamies entzuteko

Josep Pamiesek martitzenean eskaini zuen hitzaldia entzuteko kultura etxea bete egin zen: 200 lagun inguru elkartu ziren. "Aramaion bertan sendabelarretan dugun aberastasuna nabarmendu zuen, eta osin landarea hartuta joan zen", azaldu dute Aramailur kontsumo taldeko kideek.

Azukrerik gabeko gozoak

Astelehenean 30 bat lagun elkartu ziren erretiratuen elkartean azukrerik gabeko gozoak egiten ikasteko. "Emakumeak izan ziren protagonista", eta gailetak eta infusioak lagundurik Amaia Diaz de Monasteriogurenen azalpenak entzun zituzten.

Ibilbide geologikoa

Joan zen domekan, berriz, 60 lagunek egin zuten ibilbide geologikoa. Gurasoak, haurrak eta herritarrak elkartu ziren. Txikienek Leziarainoko bidea egin zuten eta beste batzuk Zabalandiraino joan ziren.


«Michael Jackson izan dut idoloa»

Txikitan, Harriagek Michael Jacksonen koreografiak buruz ikasten zituen, amarekin. Gero, Malandainen dantza zuen ezagutu; geroztik bere bidea eginik, gaur, ‘Pitch’ aurkeztuko du Maitaldia jaialdian.

Oraindik gogoan du nola aitak saloiko bizikleta egiten zuen Beethoven entzunez. Amak Mozart zuen gustukoago, eta semea, Martin Harriague (Baiona, 1986), Thierry Malandainen Miarritzeko balletaren dantza klasikoaren ikustera eramaten zuen. Semeak, berriz, Michael Jackson izan du «luzaz idoloa»; Baionako kolegio eta lizeoko urte bukaeretako bestetara ekartzeraino. Ikasle guztien aitzinean, Jacksonen dantzak eskaintzen zituen. Txapela eta guzti. «Bideoen aitzinean, orduak iragaiten nituen bere urratsen ikasteko». Geroztik bere mundu bilakatu duen dantza garaikidetik urrun, «baina ikusgarritasun baten ideia hor zegoen jada. Dirdira horrek guztiak ere erakartzen ninduen, nonbait».

Retrato de Martin Harriague, bailarina, en Angelu – Martin Harriaguen portreta Angelun – portrait du danseur Martin Harriague ˆ Anglet

Gaur, berriz ere etxekoak izanen ditu ikusle. Aspalditik ez zaiona gertatua. Aspalditik utzia baitu Euskal Herria. Marseillara (Frantzia), Rotterdamera (Herbehereak) eta, azkenaldi honetan, Ga’atonera (Israel) eraman du dantzak. Libanotik hogei minutura. Hori bai, Michael Jacksonengandik urrun du gaur proposatuko duena. Pitch dantza emanaldia dakar Miarritzeko Kasinora, 21:00etan. Maitaldia dantza jaialdiaren karietara, Kibbutz Contemporary Dance konpainiakoek dute dantzatuko. Bere konpainia da Kibbutz Contemporary Dance. Dantzari bezala ari da hor. Baina koreografo ere bada Harriague.

Txaikovskiren musika du ardatz Pitch-ek. Konpositorearen biografian oinarritzen da, bai eta haren ballet klasikoetan ere; besteak beste, Beltxargen aintzira-n. Dantza garaikidea da, nahiz eta ez duen «beldurrik» klasikoko zenbait teknika edo urrats erabiltzeko. Badu antzerkitik ere.

Luzaz ez zuen dantza gogoan izan Harriaguek. Etxeko guztiak medikuntza munduan ditu. «Harriague familia mediku familia» gisa ezaguna da Baiona aldean. Aitatxi, aita, ama eta anai-arrebak.

Malandain «maixua»

Baxoa ukan, eta zuzenbide ikasketak hasiak zituen hark. 19 urtetan bere baitan zuen dantzatzeko gogo horren garatzea erabaki arte. Gurasoak bereizi ziren urtea izan zen. «Bereizte horrekin, ohartu nintzen ordura arte transmititu balioek ez zutela gehiago balio. Ziotenez, familia baten eraikitzeko, lan on bat behar nuen. Baina nola beren adibideak erakutsi zuen horrek ez zuela balio funtsean, nire bidea aukeratzea erabaki nuen». Musika, antzerkia eta dantza, denetarik dastatu zuen. Eta hortik dantza hautatu. Thierry Malandain koreografoa eta Miarritzeko balleteko burua izan zuen hor gakoetako bat.

Dantzaren hautua egin duenetik, Malandain «maisutzat»dauka. Estilo berekoa ez izan arren. Malandain bera zinez neoklasikoan baita errotua. Baina haren izaera du miresten. Dantzaren hautua egin zuenean, Malandain deitu zuen gomendio eske. Malandainek ez zekien nor zen, baina harrera ona egin zion, eta Baionan ikastaroak ematen zituen lagun koreografo bat aholkatu. «Gainera, anitz kritikatua izan zen garai batez neoklasikoa egiteagatik, baina segitu du bere bidea. Eta, orain, ezagutza lortu du. Frantzian gehien ari den konpainietako bat da. Salak beti betetzen ditu». Kritika guztien gainetik atxiki izana, lan egin izana, hori miresten du Harriaguek.

Laster hartu ditu markak baionesak. Miarritzeko dantzari gazteen konpainiatik, Marseillako balletera joan zen. Rotterdamera gero. 2013tik, Israelen bizi da. Israelgo dantzaren giroa gustuko du Harriaguek. Halako «burbuilatze» bat senti daiteke, mundu osoan ezagutua. «Ohad Naharinen Gaga mugimenduak zabalarazi duena, bere Batsheva konpainiarekin».

Harriague Gagak erakarririk iritsi zen Israelera. «Gaga ez da dantza teknika bat. Dantza baino gehiago, gorputzaren adierazpide bat da, inprobisazioan oinarritzen dena, norberaren gorputza entzutera bultzatzen duena». Han, bere bizilagun bihurtuko zena ezagutu zuen. Horrek Kibbutz Contemporary Dancen dantzatzen du. Proba saio bat pasa zezan konbentzitu zuen. Eta hartua izan zen Harriague.

Kibbutz Contemporary Dance ez da Gaga horretan kokatzen, baina, halere, Harriagueren ustez, bada dantza garaikidea dantzatzeko modu bat, dantza israeldarra dei daitekeena. «Biziki fisikoa da, primitiboa. Arrisku hartzeak daude. Gertatzen dena da dantza israeldarrak iragan bat daukala. Dantza hori sortzen dutenak etenik gabeko gatazka bateko lurraldean bizi dira. Gainera, gorputz israeldarra usu gorputz judua da. Eta gorputz juduak historiaren estigmak ditu».

Kibbutz konpainia bera du horren adibide. Yehudit Arnonek zuen sortu konpainia. Kontzentrazio esparruetatik bizirik atera zen Arnon. «Kanpamentuetan nazientzat dantzatzera behartzen zuten. Bere buruari hitzeman zion holokaustotik bizirik ateraz gero dantzari eskaini herri bat sortuko zuela, bai eta konpainia bat ere». Ga’aton du Kibbutz hori. Hor dago oraindik konpainia. Dantzaren inguruan antolatua da herri osoa. Harriague bera ez da judua, eta, administrazioari begira, zailtasunak sortzen dizkio horrek batzuetan: «Biziki herri kontserbadorea da, nazionalista». Baina horrela ezin dela dena laburbildu erantsi du: «Gure konpainian 16 dantzari gaude. Hamar atzerritarrak, eta ez juduak». Konpainiako Rami Be’er koreografoaren xede nagusiaren haritik doan hautua da: «Erakutsi nahi du mundua hobetzeko elkartu behar dugula, gure nortasuna eta erlijioa edozein izanik ere».


Kirol Patronatuak eskaintza zabala du denboraldi berrirako

Igerilekuen gunean, Sanjuandegin, eta Kiroldegian, Garmendin, ikastaro ugari eskaintzen du Udal Kirol Patronatuak

Ikastaro asko dagoeneko martxan dira eta beste hainbat bihar, asteazkena, hasiko dira

Ikasturte berriarekin batera hasi dira eskualdeko Udal Kiroldegiak betetzen. Urtetik urtera, kirol instalazioek herritarren zerbitzura jartzen dituzten jardueren eskaintza gero eta zabalagoa da. Ikastaro asko dagoeneko martxan dira, eta beste hainbat, berriz, urrilo lehen astean jarriko dira abian. Udal Kiroldegietako instalazioak erabiltzeko nahikoa da bazkide izatea edo, bestela, posible da egun bateko sarrera ordaintzea bertako zerbitzuez gozatu ahal izateko.

Urteko bazkidetza

Azpeitiko Kiroldegiari dagokionez, hainbat ekipamendu ditu herritarren zerbitzura, bi gune nagusitan banatuta: batetik, estalitako eta estaligabeko igerileku bana du Sanjuandegi auzoan; eta, bestetik, Kiroldegia, Garmendian. Horiez gain, kirol gune berria eta herriko frontoiak ere baditu. 6.000 bazkide inguru ditu Azpeitiko Kiroldegiak, baina erabiltzaileak gehiago dira. Azken urteotan ekipamenduen erabilpena mantendu egin da, baina, ohikoa legez, urteko sasoi jakinetan erabiltzaile kopuruak gora egiten du, denboraldi hasieran, adibidez. 2008ko urteko bazkide kuotei dagokienez, familiako bazkide txartela 215,66 euro kostatzen da. 18 urtetik gorakoen banakako txartela, berriz, 138,75 euro; eta 18 urte bitarteko gaztetxoek urtean 87,56 euro ordaindu behar dute bazkide izateko.

Ordutegiak eta prezioak

Honako hauek dira ikasturte honetan Udal Kirol Patronatuak bere ekipamenduetan eskainiko dituen ikastaroak. Ikastaro gehienak Udal Kiroldegian izango dira.

Igeriketa helduentzat

Astelehenetik ostiralera. 07:00-08:00, 10:00-11:00, 19:30-20:30. Prezioak: bazkideak, 44.02euro; besteek, 77,06euro. Hileko kuota.

Igeriketa txikientzat

Astean bi egunetan. 17:30-18:30, 18:30-19:30. Prezioak: bazkideak, 29.33euro; besteek, 51.38euro. Hileko kuota.

Matroigeriketa

Astean bi egunetan. 16:15-16:45, 16:45-17:15. Prezioak: bazkideak, 26.41euro; besteek, 46.28euro. Hileko kuota.

Gimnasia

Asteartetan, ostegunetan eta ostiraletan. 07:00-07:50. - Astelehenean, ostegunetan eta ostiraletan. 19:00-19:50, 20:00-20:50. Prezioak: bazkideak, 22:42euro; besteek, 39.21euro. Hileko kuota.

Pilates

Asteartetan eta ostegunetan. 09:00-09:50, 16:00-16:50. Prezioak: bazkideak, 33.39euro; besteek, 58.42euro. Hileko kuota.

Helduentzako gimnasia

Asteartetan, asteazkenetan eta ostiraletan. 10:00-10:50. Prezioak: bazkideak, 22.42euro; besteek, 39.21euro. Hileko kuota.

3. adinekoentzako soinketa

Astelehenetan eta asteazkenetan. 16:30-17:20. Prezioak: bazkideak, 13.11euro; besteek, 22.92euro. Hileko kuota.

Aerobik (igerilekuan)

Asteartetan, asteazkenetan eta ostiraletan. 15:00-15:50. Prezioak: bazkideak, 22.42euro; besteek, 39.21euro. Hileko kuota.

Aerobik (Kiroldegian, astean hiru egunetan)

Astelehenetan, asteazkenetan eta ostiraletan. 10:15-11:05, 19:00-19:50, 20:00-20:50. Prezioak: bazkideak, 22.42euro; besteek, 39.21euro. Hileko kuota.

Aerobik (Kiroldegian, astean bi egunetan)

Asteartetan eta ostegunetan. 10:15, 15:10, 18:00,19:00, 20:00. Prezioak: bazkideak, 14.97euro; besteek, 26.19euro. Hileko kuota.

Aerobik gaztetxoentzat

Astelehenetan, asteazkenetan eta ostiraletan. 18:00-18:50. Prezioak: bazkideak, 22.42euro; besteek, 39.21euro. Hileko kuota.

Spinning

Astelehenetan, asteartetan, asteazkenetan eta ostegunetan. 10:15, 15:10, 18:00, 19:00, 20:00. Prezioak: bazkideak, 28.06euro; besteek, 49.09euro. Hileko kuota. - Larunbatetan. 10:30-11:20. Prezioak: bazkideek, 4.65euro; besteek, 7.95euro. Hileko kuota.

Funky Hip Hop

Larunbatetan. 11:30-12:20. Prezioak: bazkideak, 12.71euro; besteek, 22.26euro. Hileko kuota.

Erremonte ikastaroak

Astelehenetan, asteazkenetan eta ostiraletan. 017:00-18:30. Prezioak: bazkideak, 8.51euro; besteek, 14.88euro. Hileko kuota.

Areto dantzak

Larunbatetan. 16:30-18:00. Prezioak: bazkideak, 19.17euro; besteek, 33.47euro. Hileko kuota.

Adimen urriko pertsonentzako jarduerak

Prezioak: bazkideak, 13.82euro; besteek, 24.24euro. Hileko kuota.

Haur ezinduentzako kirol jarduerak

Prezioak: bazkideak, 25.52euro; besteek, 44.67euro. Hileko kuota.

Muskulazioa

Prezioak: bazkideak, 21.26euro; besteek, 24.24euro. Hileko kuota.


Gurasolagun egitasmoa martxan da

Badira 6 urte AEK-k Laudion eta Amurrion Berbalagun programa martxan jarri zuenetik, euskaraz hitz egiteko ohitura hartu eta egunerokotasunera hurbiltzeko asmoz. Aiaraldeko herri desberdinetara zabaldu zen ondoren, Artziniega, Aiara eta Urduñara hain zuzen ere.

Oraingoan erronka berriarekin datozkigu; hasierako filosofia berdinarekin eta Berbalagunekiko paralelo jorratzeko nahiarekin, Gurasolagun programa aurkeztu berri dute. Lehenengoak adin tarte eta inongo loturarik ez duten pertsonak hartzen baditu ere, bigarrengoarekin guraso eta seme-alaben arteko erlazioa sustatzen da, betiere euskaraz, noski.

Ohituraz burutzen ditugun ekintzak euskararen esparrura ekartzea da helburua, euskaraz egiteko aukerak hedatzea, bai lagunartea zabalduz nola euskara maila apala duten gurasoek beste gurasoengandiko laguntza jasoz. Gainera seme-alaben eta gurasoen arteko erlazio zuzenaz baliatzen da etorkizuneko belaunaldiek euskara izan dezaten ardatz. Azken finean, ohitura gurasoengandik jasotzea dago edo beraiekin batera sortzea.

Argi utzi behar da, beraz, ez dela irakaslerik egongo, nahiz eta hastapenak dinamizatzeko euskaltegiak bere laguntza eskainiko duen. Honekin taldearen autonomia bilatzen da, zer eta nola erabakitzeko.

Programa aurrera ateratzea parte hartzearen eskuetan dago. Esku-orriak banatu berri dira Laudioko ikastetxe desberdinetan, 3-12 urte bitarteko umeei, Gurasolagunen enborra den seme-alaba eta gurasoen arteko konplizitatea eta elkarrekintza hasieratik elikatuz. Talde txikien eraketa aurreikusten da, doakoa den euskaraz jarduteko esperientzia berri honetan.

Honen inguruko informazio osagarria jasotzeko Laudioko eta Amurrioko AEK-ko euskaltegietara jotzea dago edo laudio_berba@aek.org helbide elektronikora idaztea.


"Osasungintza publiko sendoa behar dugu, eta honelako krisi batek agerian uzten du zeintzuk diren premiak"

Hainbat urtez ELAren Osakidetzako sailean ardura izan ostean, gaur egun Lan Osasun arloaren erantzukizuna du sindikatuan Pello Igeregi sopeloztarrak. Kritikak kritika, koronabirusak eragindako "larrialdi nazionalari" aurre egiteko ELA behar denerako laguntzeko prest dagoela adierazi du, eta gardentasuna eta harreman etengabea eskatu die erakunde publikoei.

ELAk kritika batzuk egin izan ditu koronobirusaren krisiaren kudeaketa dela eta. Zein jarrera duzue mometu honetan?

Hau larrialdi nazionala da, eta denok hartu gaitu apur bat ustekabean, nahiz eta inguruko herrialdeetan zer gertatzen ari zen ikusten ari ginen, Italian batez ere. Larrialdi horri aurre egin nahian gabiltza denok, eta ELAk ez du sortu nahi behar ez den alarmarik. Kritikak egin ditugu kasu batzetan iruditu zaigulako Jaurlaritza ez dela batere ondo aritu, baina ez dugu lekuz kanpoko kritikarik egin nahi, ezta egoera aprobetxatu nahi ere.

"Ez dugu lekuz kanpoko kritikarik egin nahi"

Zer kritika egin duzue, zehazki?

Osakidetzan egin ditugun kritikak koherentzia-falta sumatu dugulako egin ditugu, ikusi dugulako aldea zegoela protokolo orokorretan esaten ziren gauzen eta gero praktikan protokolo horiek gauzatzeko moduaren artean .

"Osakidetzak erabaki zuenean bilerak, formazio-saioak... bertan behera geratuko zirela, hori jakinarazteko bilera masiboak egin zituzten Urdulizko ospitalean. Erabateko inkoherentzia da"

Esaterako?

Lehendabizi, Txagorritxun sortu zen egoera: mediku batek kutsatu zituelako bere inguruko lankideak gaixoak, eta beste enpresa batzuetako langileak ere. Eta mediku horrek proba egin baino bederatzi egun lehenago esaten ari zen sintomak zituela eta kezkatuta zegoela. Protokoloak ez zuen aurreikusten probarik egin beharra, baina mediku batek esaten badu gaixotasun bat daukala uste duela, zentzuzkoena proba lehenago egitea zen. Horrek ardura falta erakusten du,

Bestetik, gure eskualdean adibidez, Osakidetzak erabaki zuenean bilerak, formazio-saioak... bertan behera geratuko zirela, hori jakinarazteko bilera masiboak egin zituzten Urdulizko ospitalean. Erabateko inkoherentzia da. Momentu horretan pertsonaren bat egon balitz koronabirusarekin, gure eskualdeko osasun-sistema guztia kolokan egongo zatekeen, han zeudelako profesional guztiak. Bestalde, bilera horretan administrari batek galdetu zuten zelan hartuko ziren prebentzio-neurriak bere lanpostuan, kontuan izanda gomendioa zela gaixoengandik, eta langileen artean, metro eta erdi edo bi metroko distantzia uztea. Eta administrari batek mostradorearen tamaina baino ez dauka babeserako. Ez zioten kasurik egin eta esan zioten bere ardurapeko kontua zela.

Zer eskatzen diozue administrazioari?

Gurekiko gardentasuna. Gu kontuan hartzea, eta askotan ez dugu halakorik ikusi hori. Denok bara jakitun larrialdi nazionaleko egoeran gaudela, ondo legoke eragile sozialak, etsai modua baino, aliatu moduan tratatzea.

"Goiz da Urkulluk iragarritakoa baloratzeko, botere batzuk hartu dituelako bere gain baina ez dakigulako botere horiek zelan erabiliko dituen"

Oraindik orain Urkullu lehendakariak iragarritakoaz balorazioa eskatzeko goizegi dela pentsatzen dut.

Goiz da, botere batzuk hartu dituelako bere gain baina ez dakigulako botere horiek zelan erabiliko dituen. Guk argi daukagu sen onez arituko garela eta zentzuzko gauzak eskatuko ditugula; agian, botere hori beharrezkoa izango da, adibidez, osasungintza pribatuarekiko neurriak hartu eta osasungintza publikoaren menpe jartzeko. Edozelan, gure itxaropena, esan dudan bezala, lehendakaria gurekiko gardentasunez aritzea da, guk ere ahal dugun neurrian lagundu ahal izateko krisi honetan.

"Argi dugu zein ikasgai emango digun honek: osasungintza publikoa are gehiago indartu behar dugula, baliabideak behar direla, langileen egoera hobetu egin beharra dagoela..."

Urte batzuk daroatzazue Osakidetzaren antolaketa berraztertu dadin eskatzen. Esan duzu ez duzuela oraingo egoera aprobetxatuko ildo horretan kritika egiteko, hala ere argi dago osasun-sistema publikoaren gabeziak agerian utziko dituela larrialdi honek.

Krisi hau gainditutakoan baloratu egin beharko dugu zer kudeatu den ondo eta zer gaizki. Guk argi dugu hemen krisi honi aurre egin ahal zaiola osasungintza publiko sendoa daukagulako, nahiz eta ez den orain urte batzuk bezain sendoa. Eta argi dugu ere honek emango digun ikasgaia zein den: osasungintza publiko hori are gehiago indartu behar dugula, eta baliabideak behar direla, langileen egoera hobetu egin beharra dagoela... Ez da posible honelako krisi bati aurre egitea %40ko behin-behinekotasunarekin, eta ez da posible honelako krisi bati aurre egitea oheak itxita, edo langile-kopurua murriztuta. Berez behar dugu osasungintza publiko sendoa, eta honelako krisi batek are gehiago erakusten du zeintzuk diren beharrak. Espero dezagun denok zerbait ikastea honen kontura.


Atzerritik ekarritako sendagaia hartuko du Pajaresek, ebolaren aurka

AEBn bi gaixok hartu dute dagoeneko, historian lehenengoz; Osasun Ministerioak onartu du Pajaresek sendagaia hartzea, haren medikuak eskatuta.

Miguel Pajares, ebolak jota Madrilgo Carlos III erietxean dagoen apaiza, ZMapp sendagaia hartzen hasiko da. AEBn erabiltzen duten sendagaia da, ebola gaitzaren kontrakoa. Espainiako Osasun Ministerioak baimendu du, asteon, botika espainiaratzea, eta atzo iritsi zen.

Ospitaletik zabaldu duten informazioaren arabera, Pajares eta Juliana Bonoha Bohe moja "egonkor" daude. Atzo bertan, Chantal Pascaline, Pajaresen lankidea Liberian, hil zen, ebolak jota.

Sendagaien eta Osasun Produktuen Agentzia Espainiarrak (Osasun, Zerbitzu Sozialen eta Berdintasun Ministerioak finantzatzen du) baimendu du sendagaia Espainian sartzea. AEBn bi gaixok hartu dute, historian lehenengoz, eta ikerketaren lehenengo faseetan dago oraindik.

Gainera, Ministerioak azaldu duenez, hiltzeko arriskua duten eta sendagairik hartzeko aukera ez duten gaixoek hartu ditzakete baimendu gabeko sendagaiak, egungo legediaren arabera.

Eri dagoen pertsonak informazioa jaso duenean, prozesua gaixoaren medikuak abiarazi behar du, ospitalearen bidez, eta ospitale horren Zuzendaritzaren oniritzia jaso eta gero. Halaber, sendagaia garatzen ari den laborategiak ere baiezkoa eman behar du, eta ondoren ekarri ahal da atzerritik.

Kasu honetan, sendagaia Genevatik ekarri dute, sendagaia egin duen laborategiaren, Munduko Osasun Erakundearen eta Mugarik Gabeko Medikuen arteko akordio bat indarrean baitago.


Euskalduna: Areto tutbol taldeen kronikak

laskorain 3–3 EUSKALDUNA

Golak: Oskar "Latigo" Lasa (2), Jon "Robinxou" San Jose.

ARETO FUTBOLA, NAZIONAL B.Gipuzkoarren arteko beste derby-a jokatu zen pasa den asteburuan Tolosan. Partidak hainbat fase izan zituen, lehen zatian bi taldeen arteko errespetua izan zen nagusi bi taldeak kantxa erdian arerioaren hutsegite baten zain ziren kontraeraso azkar batean lehen gola sartzeko. Lehen gola andoaindarren alde erori zen Lasak jokaldi bikaina egin

zuen bandatik eta bere erdiraketa tolosarren defentsa batek bere atean sartu zuen.

Zortea andoaindarren alde zegoela ematen zuen. Laskoraindarrak beren jokoa aurreratu egin zuten eta pare bat aukera izan zituzten, baina andoaindarren atezainak, Imanol "Armiarma" Mateosek geldiketa ederrak egin zituen. Honela lehen zatia 0-1koarekin amaitu zen partida. Bigarren zatian tolosarrak pressing-a egin zuten kantxa osoan baina hasieran ez zuten baloia lapurtzea lortzen. Orduan andoaindarrek bigarrena sartzea lortu zuten. Partida honela zela Laskoraingoek beraien pressing-a estutu zuten eta andoaindarrak ez ziren baloia jokatuta ateratzeko gai izan.

Baina lehen zatia zortea andoaindarren alde izan bazen, oraingoan tolosarrek eduki zuten zorte apur hori haien lehen gola sartzeko. Gol honek tolosarrak erabat berpiztu zituen eta bi jokaldi bikainetan beste bi gol sartu zituzten markagailua irauliz. Andoaindarrek atezain jokalari taktikarekin aukera paregabeak lortu zituzten baina berdinketaren gola ez zen ailegatuko partida amaitzeko minutu eta erdi falta zen arte.

Korner jokaldi batean kanpotik egindako jaurtiketa baten ondoren, atezainak ez zuen baloia harrapatzea lortu eta hor azaldu zen San Jose berdinketaren gola sartzeko. Partida 3-3 amaitu zen puntu bikaina andoaindarrentzat kantxa zailean lortutakoa.

Euskalduna Areto Nac.B–Iturriondo

Larunbata, 14. 17:00, Allurralde.

UDA OÑATI 3–2 EUSKALDUNA

Golak: Jon Rodriguez, Julen Torregaray.

ARETO FUTBOLA, 3. MAILA. Partida zailari ekin zioten igande goizean etxetik urrun, Oñatin hain zuzen. Hori guztiari bidean aurkitu zuten eguraldi kaxkarra gehituz gero, futbolean aritzeko ez zen giro. Partidaren hasieran urdiñak aurretik ipini ziren markagailuan. Denbora gutxirako, ordea, abiadan bi gol sartu zituzten eta. Atsedenaldira joatekoak zirenean berdinketaren gola sartu zuten, eta gaitzerdi. Bigarren zatian partida zoro samar zegoen, baloia alde batera zein bestera zihoala. Ez zen inor jokoan nagusitzen.

Akats batek ekarri zuen gola, Euskaldunarentzat porrota bilakatu zena. Sailkapeneko 3.postuan daude orain, helburu beretsuari eutsiz: ligaska lehen lau postuetan amaitzea.

Euskalduna Areto 3M–Xagua Club

Larunbata, 14. 15:45, Allurralde.


Paxaka txapelketa irabazi duen Irurita B taldeko Gorka Urtasunekin.


Errauste plantaren kontra, Zubietako flash mobera joateko dei egin du HZZek

Gipuzkoa Zero Zabor mugimenduak flash moba eta egun osoko ekitaldia antolatu ditu bihar Zubietan, errauste plantarentzako moratoria eskatzeko. Hernanin Zero Zabor taldeak ekitaldiarekin bat egin du eta Hernaniko Kronikara bidalitako prentsa oharrean, festan parte hartzera gonbidatzen ditu errausketaren kontra dauden herritarrak. Hernanitik Zubietara elkarrekin joateko zita ere jarri du: goizeko 10:00etan Atsegindegin.

Dantza ikasteko aukera

HZZek azaldu duenez, «errausketaren kontrako mobilizazio alai honen mamia hau izango da: horretarako propio prestatutako musikarekin ahalik eta jende gehienak dantza egitea». Dantza ikasteko entsaioak herri askotan egin dira; baita Hernanin ere. Dena dela, oraindik ikasi ez dutenek Zubietan bertan izango dute behin eta berriz entsaiatzeko aukera, 10:30etatik aurrera. Flash moba bera, eguerdiko 13:00etatik aurrera egingo da, bi aldiz, mundu osora zabaltzeko asmoz.

Eta aurretik, ikuskizun eta ekitaldi ugari izango dira.

Japoniarrak gogoan

Errauste proiektuari ezetz esateaz gain, Zero Zaborreko kideek gogoan izango dituzte bihar, Japonian Fukushimako zentral nuklearreko desastreagatik sufritzen ari diren milioika herritarrak. Hala azaldu dute: «Zentral nuklearrak eta intzineradorak egiten dituztenak jendillaje bera dira, politiko, enpresa haundi eta teknikari berdinak. Lemoiz eraiki zutenek gero Bilbon Zabalgarbi jarri zuten eta orain Zubietan intzineradora jarri nahi dute. Horiek doaz diru erreza irabazi nahian eta gero kalteak herritarrek pagatu behar dituzte, beren diruarekin eta osasunarekin». yy


SOINUGELA: “Physical Graffiti”, Bob Dylan, Ernesto Lekuona…

Lehen orduan Pedro Elias Igartua Led Zeppelinen “Physical Graffiiti” diskoaren kanta guztien bertsoekin hasi da. Gero, Bob Dylanen “Basement tape” zein “Shadows in the night” disko berria entzun ditugu. Bigarren orduan, Kubako Ernesto Lekuonarenkantuak berreskuratu diitu Pedrok, besteak beste Xabier Cugat, Bebo Valdés eta Michel Camilloren eskutik.

https://www.bilbohiria.com/docs/podcast/soinugela/150526soinugelalekuonakubakodoinuak.mp3

Deskargatu hemen


Solstizio ikuskizuna

Ekainaren 20an solstizio ikuskizuna izango da Chillida Lekun. Sarrerak salgai daude Biterin, 5 eurotan. Autobusa dohainik izango da egun horretan museora joateko, 20:15etatik aurrera Atsegindegitik.


Kurtso amaierako bi ekitaldi egingo ditu Txori Txikik aste honetan

Txori Txiki Musika eta Dantza Eskolak kurtso amaierako beste bi ekitaldi egingo ditu aste honetan, bata Oikian, eta bestea Zumaian.

Etzi, asteazkenean, kurtso amaierako jaialdia egingo dute Oikian. Ordu aldaketa izan da azken egunotan, eta jaialdia 17:30ean hasiko da.

Ostegunean, berriz, 18:30ean hasita, dantza emanaldia egingo da Odieta frontoian. Eguraldi txarra egingo balu, ikuskizuna Maria eta Jose ikastetxera eramango da.


Bertsotan gaur, Laburu eta Zubeldia

Bertso afaria antolatu du gaurko, Zipotza elkarteak. Iluntzeko 20:30etan hasiko da, eta Agin Laburu astigartarra eta Iker Zubeldia zegamarra ariko dira bertsotan. Txartelak 25 euroan daude salgai. Aurretik, 20:00etan euskal preso eta iheslari politikoen aldeko kontzentrazioa egingo da Joseba Barandiaran plazan.


Abian da Bertsolari Gazteen BBK Sariketa

Igorreko Lasarte aretoan 11:30ean egingo duten saioaren bitartez hasiko da gaur Bertsolari Gazteen BBK Sariketaren 21. edizioan. Bertan, Arratia eta Bustuarialdeko taldeak ibili dira lehian. Orotara, hiru kanporaketa, finalaurreko bi eta finala jokatuko dituzte Arratia, Bilbo, Busturialdea, Lea Artibai, Enkarterri, Ipar Uribe eta Durangaldea eskualdeetako 50 bertsolari gaztek, talde bitan banatuta, adinaren arabera, 18 urte artekoak eta 19-24 urte bitartekoak. Gaurko lehenengo sailkapen-saioaren ostean, beste bi egingo dira: martxoaren 5ean, Markinako Lea-Artibai ikastetxean, Lea Artibai eta Ipar Uribe taldeen artean, azken horretan Algortako Bertsolari Eskolako (ALBE) neska-mutilak izango direla; eta, hurrengo egunean, Zallako institutuan, Enkarterri eta Bilboren artean. Finaulerrekoak martxoaren 12an eta 14an egingo dira, lehenengoa Durangoko Institutuan, Durangaldea iazko irabazlea eta gaurko irabazlearen artean; eta bigarrena, Getxoko Aixerrotako institutuan, martxoaren 5eko eta 6ko irabazleen artean. Finalerako hitzordua 22an da, Bilboko Kafe Antzokian. Talde irabazleak 1.260 euro jasoko ditu; azpitxapeldunak, 900; eta bizkaiera egokiena darabilenak, 140 euro. Argazkian, Peru Vidal leioaztarra kantari Ipar Uribek irabazi zuen 2011ko finalean / © BBK.


Joseba Barandiaranen omenez ekimena, bere heriotzaren 40garren urteurrenean

Datorren uztailaren 11n, 40 urte beteko dira, poliziak tiroz hil zuela Joseba Barandiaran, Iruñako San Ferminetan. Eta urteurren borobilean, Joseba gogoan! herritar ekimena antolatu dute, egun horretan bertan. Eguerdiko 13:30etan jarri dute zita, muralean: erakusketa, lore eskaintza, agurra, bertsoak, hitzaldia, eusko gudariak, eta bazkaria Ipintza sagardotegian (izenematea Zipotzan; 20 euro dira). Parte hartuko dute, Zipotza elkarteak, Gazte Asanbladak, Ahaztuak elkarteak, Iruñeko Peñek, eta Joseba Barandiaran eta German Rodriguezen familia eta lagunek.


Abuztu iluntze baterako familia plan ederra

Bidaibizitzen ikuskizunarekin gozatu egin dute Bergararrek. Tina txotxongiloaren eta bere lagun berezien konpainian, malabareak, akrobaziak, antzerkia eta jolasa batzen zituen espektakuluarekin liluratuta geratu ziren ikusleak.

Familiei zuzendutako ikuskizuna izanik, haurrak zein helduak gerturatu ziren Seminarioko jolastokira, eta bat baino gehiago aho zabalik geratu zen ikuskizunarekin.

Izaskun Rueda da Zirkun Zirkoren atzean dagoen pertsona, eta bera ere "oso pozik" agertu da ikuskizunaren bukaeran. Ruedak berak bakarrik eramaten du aurrera ikuskizuna, txotxongiloei bizia emanaz, pertsonaia desberdinen azalean jarrita edota akrobaziak eginaz.

Udalak abuzturako prestatu duen kultura egitarau bereziaren baitan egon da Zirkun Zirko ikuskizuna. Bada, abuztuko hurrengo hitzordua hilaren 30ean izango da, Brazztet Brass Band taldeak kontzertua emango baitu Labegaraietan.


Inoizko lanpostu eskaintza handiena egingo du Donostia Kirolak

Kiroldegi bateko harrera postua. (Argazkia: Donostia Kirola)

Donostia Kirolak Enplegu Publiko Eskaintza onartu du. Guztira, 27 plaza eskainiko dituzte, hau da, erakundearen historiako Enplegu Publikoko Eskaintza handiena. Aurreko urteetan egon diren murrizketa legalek erakundearen plazen %40 inguru bitarteko pertsonalarekin beteta izatea ekarri du.

Plazen kopuru handiena, 22, udal kiroldegietako harrera eta instalazioko kontroleko postuetarako izango da (plaza horietako bat barne sustapenaren bidez beteko dute). Lanpostu horietarako eskatuko dute batxilergoko titulazioa eta bigarren hizkuntz eskakizuna. Horretaz gain, administrarien bi plaza eskainiko dituzte, kirol jardueretako erdi mailako teknikaria, goi mailako tekniko ekonomikoa eta tekniko juridiko baten plazak ere eskainiko dituzte. Eskainitako plazen kopurutik, elbarritasunen bat duten pertsonentzat bi plaza gordeko dituzte.

Aurkezteko baldintzak eta hautaketa prozesuko ezaugarriak lanpostu bakoitzeko deialdian zehaztuko dituzte, donostiakirola.eus webgunean argitaratuz. Aurreikusita dagoen lehen deialdia harrerakoena da, eta prozesua 2019. urtean zehar garatuko dute.


Elixabete Ansaren collage-liburua 60ko hamarkadako kultura politikoaz

'Mayo del 68 vasco' du izenburua liburu-collageak. Eta izenburuazpiko: Oteiza y la cultura política de los sesenta. Barrukoaz, egilearekin, Elixabete Ansarekin.

Mayo del 68 vasco du izenburua liburu-collageak. Eta izenburuazpiko:' Oteiza y la cultura política de los sesenta'. Barrukoaz, egilearekin, Elixabete Ansarekin.

Ilustrazioa Adur Larrearena


PIP inplanteen sortzailearen kontrako epaiketa hasi da Frantzian

Bost urte arteko kartzela zigorra eskatuko dute bularreko inplante akastunen sortzailearentzat eta enpresako beste lau langilerentzat.

PIP inplanteen sortzailearen kontrako epaiketa hasi da asteazken honetan Marseillako Justizia Auzitegian. Bost urte arteko kartzela zigorra eskatuko dute Jean-Claude Mas bularreko inplante akastunen sortzailearentzat eta Poly Implant Prothese (PIP) enpresako beste lau langilerentzat.

1991n sortu zuten PIP enpresa eta 2010ean itxi egin behar izan zuten bularreko inplante akastunen auzia argitara atera ostean. Enpresa horretako inplanteak merkaturatzea debekatu zuten, silikona industriala erabiltzen zutela argudiatuta. Hamaika urtean 300.000 inplante baino gehiago saldu zituen mundu osoan, gehienak Europara eta Latinoamerikara. Frantzian 30.000 emakumek dituzte PIP inplanteak, eta Espainian beste horrenbeste izan daitezke kaltedunak.

Sendagaien Frantziako Agentziaren arabera, PIP bular protesien eskandalua hasi zenetik hainbat iazterketa egin dituzte, eta aztertutako inplanteen laurdenak akastunak ziren. Hala, gehienek pitzaduraren bat zuten, eta kalteak egin zizkieten emakumeei, barruko silikona aterata. Hala ere, ikertzaileek ez dute lortu PIP protesiak minbiziarekin lotzea.

Defentsa abokatuek epaiketa bertan behera uzteko eta auzia beste auzitegi baten uzteko eskatu dute. Le Monde egunkariak argitaratu duenez, gaur bertan elkartuko dira lehen aldiz auzipetuak kaltedunekin.

Maiatzaren 17ra arte luzatuko da epaiketa.


Athletic-Paraguai: lagunarteko partida mundiala!! !

Lagunarteko partida jokatuko dute Bizkaiko oinarrizko futbolari laguntzeko.

Paraguaiko selekzioak eta Athletic Clubek adiskidantzazko norgehiagoka jokatuko dute San Mamesen arratsaldeko 19:15ean. Hegoameriketako taldea Hegoafrikan jokatu behar duen Munduko Txapelketa prestatzen ari da eta horregatik da Europan, hainbat partida jokatzeko.

Partida honen sarrerekin lortuko den diruarekin Athleticek Bizkaiko oinarrizko futbola lagunduko omen du.

Paraguaiko hautatzailearentzat, Gerardo Martino Tata-rentzat alegia, Europako talde baten aurka jokatzea oso positiboa dela aitortu du, "oso ondo etorriko zaigu, batez ere, Athletic hegoafrikan izango den aurkari batzuen antza duelako". Gainera, serio hartuko dute partida, "selekzio bat izango balitz bezala egingo diogu aurre norgehiagokari, gainera ondo ezagutzen dut euskal taldea eta maila handiko jokalariak dituela uste dut".

Ustezko hamaikakoak:

Athletic Club de Bilbao: Gorka Iraizoz; Andoni Iraola, Ustaritz Aldekoaotalora, Fernando Amorebieta, Xabier Castillo; David Lopez, Pablo Orbaiz, Ander Iturraspe, Igor Gabilondo; Gaizka Toquero eta Fernando Llorente.

Paraguai: Justo Villar; Dario Veron, Denis Caniza, Paulo Da Silva, Claudio Morel; Victor Cáceres, Nestor Ortigoza, Cristian Riveros, Jonathan Santana; Nelson Haedo Valdez eta Roque Santa Cruz.


M.C.D. eta Parabellum kideekin: "Toni Metralla y los antibalas"

Toni Metralla y los antibalas taldea Bilbokoak dira eta roka egiten dute, bi kide ohiak M.C.D. eta Parabellum jo zuten duela urte asko.


Battaglin, oraingoan bai

Herenegun saririk gabe gelditu ondoren, italiarrak Giroko bosgarren etapan lortu du garaipena. Lopezek 43 segundo galdu ditu

Enrico Battaglinek (Lotto Jumbo) Italiako Giroko bosgarren etapa irabazi zuen atzo Santa Ninfan, eta, bide batez, herenegungo arantza atera zuen. Astearteko etapan bera izan zen ausartena azken igoera pikoan, eta Tim Wellensek haren gurpila hartu zuen irabazteko. Atzokoan, baina, zuhurtziaz jokatu zuen. Gordeta ibili zen helmugatik bi kilometrora zegoen igoeran, eta 500 metroko azken zuzengunean Giovanni Visconti (Bahrein) baino gehiago izan zen. Sailkapen nagusian ez zen aldaketarik egon, eta Rohan Dennisek jarraitzen du lider. Hala ere, nabarmentzekoa Miguel Angel Lopezek (Astana) 43 segundo galdu zituela helmugan, eroriko baten erruz. Egun, Pello Bilbao da Astana taldeak duen txirrindularirik indartsuena.

Siziliako bigarren etapa (152 kilometro) esperotako ihesaldiarekin hasi zen. Irten eta berehala, bost kidek egin zuten aurrera, eta Andrea Vendramek (Androni) eman zizkion lan gehien tropelari. Helmugatik hiru kilometrora harrapatu zuten azken iheslaria. Ordurako, tropela ziztu bizian zen, helmugatik bi kilometrotara zegoen kilometro eta erdiko, eta, batez beste, %12ra arteko pendizdun aldapa prestatzeko. Ordurako, Lopez eroria zen, eta tropeletik kanpo zegoen.

Elkarrekin igo zuten 42 txirrindularik. Nabarmentzekoa da Chris Froome (Sky) multzoaren erdi aldean ibili zela. Domenico Pozzovivo (Bahrain) ihes egiten saiatu zen, baina ez zuen lortu. Igotzaileen artean Visconti sartu zen, esprinter bat, eta Battaglinek haren gurpila bilatu zuen. Saririk gabe gelditu zen Bahrein taldearen lan handia, Battaglinek nagusitasunez hartu baitzion aurrea.

Etna igoko dute gaur

Gaurkoaren aurrerapena izan dira azken bi etapa bihurriak. Izan ere, seigarren etapa Lehen Mailako mendate batean bukatuko da: Etna sumendian. Hamabost kilometroko igoera gogor bat da, eta %6,5eko batez besteko aldapa du. Halere, %15eko maldak ere baditu. Etnara iritsi aurreko ibilbidea ere oso gorabeheratsua da (ia 150 kilometro). Iaz igo zuten azken aldiz Giroan, eta Jan Polanc esloveniarrak (UAE) irabazi zuen.


«Bestak aitzinera eramateko, herriaren batasuna behar da»

Sara Olazar, Elgorriagako gaztea

Ikasturtean zehar «enpresen administrazioa eta zuzendaritza gradua ikasten» ari da Sara Olazar. Iruñean pasatzen ditu astegunak; asteburuak eta uda, berriz, herrian. Oporrak «lanerako eta, ahal dudanean, lagunekin planak egiteko» baliatzen ditu. «Zaletasun berezirik ez» duenez, egunaren arabera antolatzen ditu momentuak. Lasaitasuna behar duenean «mendira joan, eguzkitan etzan eta egotea» gustatzen zaio. Baina, lagunekin afaldu eta parrandara joateko ere «beti prest» izaten da.

Gazteak lanean

Orokorrean «euskal giroa, ostatuak, egunez izaten diren bestak» ditu gustuko, eta horien artean kokatuko lituzke Elgorriagakoak. Herrikoak izaki, «bereziak eta hutsik egin gabe gozatu beharrekoak» dira berarendako: «haur, gazte eta helduak biltzeko egunak dira». Hortaz, laneko egutegia eman bezain agudo, lana eta besta uztartzeko, «ordutegiak aldatzen» saiatzen da. Lantegira joan behar ez izateak ez du egun horietan lan egiten ez duenik erran nahi. Izan ere, «ortziraleko kontzertuak» gazteen artean antolatzen dituzte eta «inguruko taldeak ekartzen saiatzen gara, jendea erakartzeko». Ordaindu ahal izateko, Udalaren laguntzaz gain, diru gehiago ere behar dutenez, «txosna irekitzen dugu». Halere, «bestaren bueltan, dena errazago egiten da».

«Bestaren bueltan dena errazago egiten da»

Inguruko herrietara

Bestak aitzinera eramateko, herriaren batasuna «garrantzitsua eta ezinbertzekoa» da Olazarren ustez: «batetik, lanak banatu eta egitaraua antolatzeko; eta bertzetik, besta egunetan elkartzeko, dantzatzeko eta momentu ederrak pasatzeko».

Elgorriagako gazteak argi du herritarrak direla besten oinarria: «besta-giroa bermatzeko etxetik plazara jotzean dago gakoa». Horrek arriskuak izan ditzakeen arren, badute biharamuna pasatzeko sekretutxo bat: «tragoak amaren edo amatxiren salda beroarekin ordezkatzen ditugu». Hurrupaz hurrupa berpizten zaie herriz herriko bestetara joateko gogoa.


Pala txapelketa egingo dute, lehen aldiz, Amaran

Amarako I. Binakako Pala Txapelketa antolatu dute, auzoko jaiekin bat eginez. Izen ematea dagoeneko zabalik dago, uztailaren 18ra arte. Esnaola Tabernan edo amarako.jaia.batzordea@gmail.com helbidera idatziz egin daiteke.

Bikote bakoitzak 10 euro ordaindu beharko ditu eta elastiko bana jasoko dute opari. Sailkatze partidak uztailaren 22an eta 23an jokatuko dituzte. Finala, berriz, uztailaren 28an, 19:00tan. Informazio gehiagorako: amarakojaiak.blogspot.com.